title: Juha T. Hakala

text: Vuonna 2012 Hakalalle annettiin Suomen tietokirjailijoiden oppikirjapalkinto. Hakala on käsitellyt kirjoissaan kasvatuksen ja koulutuksen kysymyksiä, mutta myös luovuutta ja luovan prosessin tukemista sekä erityisesti opinnäytetöiden laatimista. Teos Luova prosessi tieteessä (2002) pohjautuu 1990-luvun puolivälissä kerättyyn aineistoon, joka koostuu Nobel-palkituilta tutkijoilta saaduista kirjeistä sekä omaelämäkerrallisista tuotoksista. Hakalan teokset "Informaatiohyöky" (2006) ja "Pakattu aika" (2010) käsittelevät puolestaan työelämän muutoksia, tiedon hallintaa, mutta myös työelämäkehityksen varjopuolia, kuten lisääntyvää kiirettä sekä muita työhön yhteydessä olevia ongelmia. Hakalaa on pidetty kohtuullistamisen puolestapuhujana.


title: Juha T. Hakala

text: Juha T. Hakalan teoksia on myös käännetty ruotsiksi ja englanniksi.


title: Harri Nordell

text: Harri Nordell (s. 7. huhtikuuta 1956 Salo) on Paraisilla asuva suomalainen runoilija.


title: Harri Nordell

text: Nordellin runoja on käännetty ruotsiksi, englanniksi, espanjaksi, ranskaksi ja italiaksi. Laajoja käännöksiä on teoksissa "Ett svart får i motljus" (Söderströms, 2000), "Charbon du jour" (Riveneuve, 2000), "Vingt poètes finlandais au regard du Surréalisme" (Rivages du Nord, 2003) ja "Habla la luz con voz de corneja" (Conaculta, 2003). Nordell on mukana runoilijana (dvd) myös ruotsalaisessa "Swinging with Neighbours 2001–2006" -antologiassa (toim. Aase Berg & Carl Dieker. Ohjaus/elokuva Carl Dieker & Paula von Seth. Ersatz 2006).


title: Harri Nordell

text: Nordellin tuotantoa on käsitelty ja analysoitu teoksissa "Suomalaisia nykyrunoilijoita" (toim. Siru Kainulainen ja Johanna Krappe; BTJ Kustannus, 2008), "Lentävä hevonen "–" välineitä runoanalyysiin" (toim. Siru Kainulainen, Kaisu Kesonen ja Karoliina Lummaa; Vastapaino, 2007), Jonimatti Joutsijärvi; "Ei mikään itsessään" (Sanasato, 2010) sekä "Runouden ilmiöitä" (Tommi Parkko; Avain 2012.) Nordellin runojen kääntämisestä on kirjoittanut Tarja Roinila teoksessa "Liittolaiset" esseessään "Ääni vai merkitys, merkitys vai ääni" (toim. Eino Santanen ja Aki Salmela; WSOY, 2011).


title: Harri Nordell

text: Harri Nordellin teksteihin ovat säveltäneet Kimmo Hakola, "Syvällä päivät"; Sampo Haapamäki, "Haljennut"; Tapio Nevanlinna, "Punaiset poijut"; Tapani Länsiö, "Kehtolaulu" ja Harri Suilamo, "Unilouhikko "–" neljä laulua Harri Nordellin runoihin". Harri Wessman, "Ikävä kautta aikojen": Kahdeksan laulua Harri Nordellin runoihin.


title: Harri Nordell

text: Harri Nordellin vanhemmat ovat opetusneuvos, kauppatieteiden maisteri Reijo Nordell ja lastentarhanopettaja Leena-Maija Korhonen. Hän on ollut vuodesta 1987 naimisissa toimittaja Irmeli Haapasen kanssa. Harri Nordellin nuorempi veli on Yleisradion musiikkitoimittaja Risto Nordell. Heidän isoäitinsä isä oli Helsingissä 1905 murhattu prokuraattori Eliel Soisalon-Soininen.


title: Nordell

text: Nordell on seuraavien henkilöiden sukunimi:


title: Auripigmentti

text: Auripigmentti eli orpimentti (AsS) on arseenisulfidimineraali. Se oli tärkeä keltainen pigmentti muinaisina aikoina muun muassa egyptiläisten maaleissa, mutta nykyisin kadmiumvärit ovat suurelta osin syrjäyttäneet sen. Koska auripigmentti näyttää kullalta, sillä on kuvattu maalaustaiteessa joskus kultaa, ja alkemistit käyttivät sitä yrittäessään valmistaa kultaa. Auripigmentti on myrkyllistä, mutta sitä käytettiin silti entisaikaan lääkkeenä.


title: Auripigmentti

text: Auripigmentti on muodostunut härmistymällä kuumista tulivuoren kaasuista. Sitä ei tavata Suomessa.


title: Aari Korkkinen

text: Aari Akseli Korkkinen (s. 29. joulukuuta 1923 Tampere) on suomalainen kirjailija.


title: HMAS Ararat

text: HMAS Ararat (viirinumerot K34 ja M34) oli Australian laivaston Bathurst-luokan korvetti, joka myöhemmin luokiteltiin miinanraivaajaksi.


title: HMAS Ararat

text: Alus tilattiin Evans Deakin and Companyltä Brisbanesta ja sen köli laskettiin 6. heinäkuuta 1942. Alus laskettiin vesille 20. helmikuuta 1943 kumminaan Australian maaseudunpuolueen johtaja Arthur Faddenin puoliso ja se otettiin palvelukseen 16. kesäkuuta 1943 Brisbanessa ensimmäisenä päällikönään Norman M. Muzzell.


title: HMAS Ararat

text: Elokuun alussa 1943 alus oli saattueiden suojana Australian itärannikolla. Se suojasi 17. lokakuuta Townsvillestä ensimmäisen Uuteen-Guineaan Milnenlahdelle matkanneen saattueensa, minkä jälkeen se jatkoi vastaavissa tehtävissä vuoden loppuun. Vuoden 1944 alussa se suojasi saattueita Queenslandin ja Uuden-Guinean välillä, kunnes alus maaliskuussa siirrettiin Langemakiin.


title: HMAS Ararat

text: Toukokuussa alus siirrettiin Melbourneen huollettavaksi, mistä se palasi Uuteen-Guineaan heinäkuussa. Alus siirrettiin Yhdysvaltain laivaston alaisuuteen Manukselle 11. elokuuta, missä se oli vuoden loppuun saattue- ja partiotehtävissä.


title: HMAS Ararat

text: Vuoden 1945 alun "Ararat" oli saattue-, partio- ja vartioaluksena lähinnä Morotain alueella. Se suojasi saattueita Mios Woendiin ja takaisin. Maaliskuussa alus käväisi Australiassa huollettavana. Kesäkuussa alus siirrettiin Borneolle, jossa australialaisjoukot olivat joutuneet taisteluihin japanilaisjoukkojen kanssa.


title: HMAS Ararat

text: Aluksen sotatoimet päättyivät 22. heinäkuuta, kun se lähti Langemakista Adelaideen telakalle. Alus liittyi 22. lokakuuta 20. raivaajalaivueeseen purkamaan sodan aikaisia miinakenttiä. Se viipyi aina huhtikuuhun 1946 Australian vesillä ja sen jälkeen Uuden-Britannian, Uuden-Irlannin ja Salomoninsaarten alueella aina marraskuuhun. Alus palasi 13. marraskuuta Rabaulista Sydneyyn, jolloin se samalla erkani laivueestaan.


title: HMAS Ararat

text: Alus poistettiin 11. huhtikuuta 1947 palveluksesta ja sijoitettiin reserviin. Alus myytiin 6. tammikuuta 1961 Burns Philp and Companylle Darwiniin, joka myi sen edelleen japanilaisille sijoittajille. Uuden omistajan alaisuudessa alus toimi pelastusaluksena Darwinin satamassa. Alus lähti 20. heinäkuuta 1961 Darwinista Fujita Salvage Companylle kelluvaa nosturia hinaten.


title: Erkki Lindgren

text: Erkki Väinö Olavi Lindgren (25. kesäkuuta 1923 Kotka – 1991) oli suomalainen kirjailija.


title: Erkki Lindgren

text: Kansakoulun käynyt Lindgren työskenteli työmiehenä, näyttämömiehenä, Kotkan kaupungin rakennusviraston tuntikirjurina ja kirjaston vahtimestarina.


title: Henrik Öhquist

text: Henrik Öhquist (s. 22. huhtikuuta 1926 Viipuri) on suomalainen yritysjohtaja, joka valmistui Teknillisestä korkeakoulusta diplomi-insinööriksi 1950. Öhquist työskenteli Ruotsissa ja Saksassa ja palasi Suomeen Ovakon toimitusjohtajaksi 1967-1977. Hänet nimitettiin Salora Oy:n toimitusjohtajaksi vuonna 1977.


title: Jussi Malm

text: Johan Ensio (Jussi) Malm (s. 31. toukokuuta 1925 Tampere) on suomalainen kirjailija.


title: Jussi Malm

text: Malmin romaani "Ennen tähtilippua" sijoittui Yhdysvaltain syntyaikoihin 1700-luvulle ja sen päähenkilönä oli suomalaissyntyinen Thomas Morten.


title: Risto Aspinen

text: Risto Kauko Kullervo Aspinen (s. 14. maaliskuuta 1926 Lappee) on suomalainen kirjailija.


title: Peltoviiriäinen

text: Peltoviiriäinen, aikaisemmalta nimeltään virginianviiriäinen ("Colinus virginianus") on amerikanviiriäisten heimoon kuuluva kanalintulaji. Se on yksi Yhdysvaltojen suosituimmista riistalinnuista.


title: Peltoviiriäinen

text: Peltoviiriäinen on 24-26 senttimetriä pitkä. Sen höyhenpuku on väritykseltään punaruskea ja siinä on mustia ja valkoisia täpliä sekä juovia. Koiraan pää on musta ja sillä on valkoinen silmäkulmajuova ja kurkku. Naaraalla on päässään tumman- ja ruosteenruskeita kuvioita. Peltoviiriäisen soidinääni on kirkas ”tih tviit” -vihellys.


title: Peltoviiriäinen

text: Peltoviiriäisiä pesii luonnonvaraisena Pohjois-Amerikassa. Sitä on istutettu paikoin Etelä-Eurooppaan.


title: Työttömien Keskusjärjestö

text: Työttömien Keskusjärjestö ry on riippumaton kansalaisjärjestö, jonka tavoitteena on yhteistyökumppaneidensa kanssa rakentaa Suomea, jossa ihmiset voivat paremmin.


title: Työttömien Keskusjärjestö

text: Työttömien Keskusjärjestö ry:


title: Työttömien Keskusjärjestö

text: Työttömien Keskusjärjestön merkittävin rahoittaja on Sosiaali- ja terveysjärjestöjen avustuskeskus STEA.


title: Työttömien Keskusjärjestö

text:
Työttömien Keskusjärjestö ry (ent. Työttömien Valtakunnallinen Yhteistoimintajärjestö – TVY ry) on perustettu vuonna 1991 ajamaan ja valvomaan Suomen työttömien sosiaalisia etuja, hoitamaan tiedotusta, järjestämään koulutusta ja tekemään työtä työllisyyden edistämiseksi. Järjestön nimi muutettiin Työttömien Keskusjärjestö ry:ksi huhtikuussa 2017.
Järjestöön kuuluu noin 90 jäsenyhdistystä eri puolilla maata. Järjestö edustaa suomalaisia työttömiä Euroopan työttömien verkostossa EAPN-Finissä, jonka jäseneksi Työttömien Keskusjärjestö ry hyväksyttiin v. 1996.


title: Työttömien Keskusjärjestö

text: Työttömien Keskusjärjestö ry julkaisi vuoden 2017 loppuun asti neljästi vuodessa ilmestyvää Tvytter-nimistä järjestölehteä. Lehteä on julkaistu jo vuodesta 1986 lähtien. Lehden nimi oli numeroon 3/2014 saakka Karenssisanomat.


title: Esko Lumikero

text: Esko Allan Antero Lumikero (20. maaliskuuta 1926 Kemi – 22. syyskuuta 1994) oli suomalainen toimittaja, Yleisradion ulkomaankirjeenvaihtaja ja kirjailija.


title: Esko Lumikero

text: Lumikeron vanhemmat olivat oikeudenkäyntiasiamies Iivari Lumikero ja Ester Karinkanta. Hän pääsi ylioppilaaksi Tornion yhteislyseosta 1946. Lumikero oli toimittajana Pohjolan Työ, Pohjanmaan Kansa ja Ilkka -lehdissä sekä päätoimittajana 1959–1965 ilmestyneessä Tornionlaakso-paikallislehdessä. Myöhemmin hän oli Yleisradion uutistoimittajana ja muun muassa Yleisradion Berliinin kirjeenvaihtajana.


title: Esko Lumikero

text: Esko Lumikeron poika Kari Lumikero (s. 1949) on toiminut Ruotsin Radion suomenkielisen toimituksen uutistoimittajana ja vuodesta 1986 MTV3:n Skandinavian ja Keski-Euroopan kirjeenvaihtajana Tukholmassa.


title: Pekka Kinnari

text: Pekka Robert Kinnari (s. 7. kesäkuuta 1926 Helsinki) on suomalainen merimies ja kirjailija.


title: Aarne Leväsalmi

text: Aarne Leväsalmi (s. 20. syyskuuta 1927 Kiuruvesi) on suomalainen toimittaja ja kirjailija.


title: Aarne Leväsalmi

text: Leväsalmen vanhemmat olivat maanviljelijä Antti Leväsalmi ja emäntä Kerttu Paananen. Hän on ollut naimisissa vuodesta 1958 kansakoulunopettaja Maila Rissasen kanssa.


title: Richard Bachman -kirjat

text: Richard Bachman -kirjat ("The Bachman Books") on Stephen Kingin kirjoittama kokoelma, jonka sisältämät neljä pienoisromaania hän kirjoitti Richard Bachmanin nimellä. Kokoelma suomennettiin kahteen kirjaan jaettuna vuosina 1992 ja 1993.


title: Richard Bachman -kirjat

text: Kokoelma pitää sisällä tarinat Raivo ("Rage, 1977"), Pitkä marssi ("The Long Walk, 1979"), Vimma ("Roadwork, 1981") ja Juokse tai kuole ("The Running Man, 1982"), jotka King kirjoitti salanimen turvin alkujaan itsenäisinä kirjoina. Tarinoita ei ole koskaan suomennettu erillisinä teoksina.


title: Richard Bachman -kirjat

text: Placervillen lukiota käyvä Charlie on kokenut kovia, minkä takia hän on koulun ongelmatapauksia. Pian käykin niin, että Charlie sekoaa täysin, tappaa aseellaan luokan opettajat ja pitää oppilaita panttivankeinaan. Virkavallan piirittäessä koulua Charlie valottaa panttivangeilleen ongelmansa.


title: Richard Bachman -kirjat

text: Garraty ja 99 muuta nuorukaista osallistuu vaaralliseen armeijan järjestämään kilpailuun, jossa tarkoituksena on kävellä halki osavaltioiden niin kauan, kunnes hidastelijat on ammuttu pois pelistä. Vain pisimpään hengissä pysynyt voi voittaa, eikä hopeasijaa jaeta kenellekään.


title: Richard Bachman -kirjat

text: Bart Dawesilla on kovat ajat, kun tietyö uhkaa jyrätä hänen työpaikkansa ja hänen asuntonsa, joihin hän on kiintynyt. Kun Bart ottaa lopputilin ja vaimo ottaa eron, hän on äkkiä taistelemassa tietyötä vastaan yhdenhengen armeijana.


title: Richard Bachman -kirjat

text:
Vuoden 2021 B-kansalainen, Ben Richards, liittyy mukaan "Juokse tai kuole" -televisio-ohjelmaan palkintorahojen toivossa, jotta saisi hankituksi sairaalle tyttärelleen parempia lääkkeitä. Hän joutuu ohjelmassa pakenemaan ympäri Amerikan mannerta, kun koko kansa ajaa häntä verenhimoisesti takaa.
"Juokse tai kuole" -tarinasta on valmistunut vuonna 1987 elokuva, joka perustuu tarinaan löyhästi. Elokuvan on ohjannut Michael Glaser ja pääosassa on Arnold Schwarzenegger.


title: Radiotaajuushäiriöt

text: Radiotaajuus- eli RF-häiriöt ovat sähkömagneettisen säteilyn tai induktion aiheuttamia häiriötä sähköisissä laitteissa tai sovelluksissa. Lähteinä RF-häiriöille toimivat käytännössä mitkä tahansa korkeataajuuksisia sähkövirtoja tai jännitteitä sisältävät laitteet, sekä tietyt luonnonilmiöt ja taivaankappaleet, kuten revontulet ja aurinko.


title: Radiotaajuushäiriöt

text: RF-häiriöt voivat heikentää sähkölaitteiden toimivuutta tai aiheuttaa vikatiloja ja virheitä, joiden voimakkuus riippuu käytännössä häiriötä vastaanottavan piirin suojauksesta. Yleensä tehokkain keino suojautua RF-häiriöiltä on koteloida häiriöille alttiit osat tiiviillä metallikuorella.


title: Radiotaajuushäiriöt

text:
Häiriöt voidaan jakaa laajakaistaisiin ja kapeakaistaisiin häiriöihin, sekä luokitella jatkuviin ja impulssimuotoisiin häiriöihin. Analogiset piirit ovat usein herkkiä jatkuville, tasaisille häiriöille (esimerkiksi sähköverkon aiheuttamat häiriöt), kun taas digitaaliset järjestelmät ovat alttiita voimakkaille impulssimuotoisille häiriöille, transienteille.
Kapeakaistaisia häiriöitä voivat aiheuttaa esimerkiksi tv- ja radiolähetykset sekä langaton puhelinliikenne. Näissä tapauksissa häiriöiden taajuudet ovat keskittyneet hyvin kapealle taajuuskaistalle. Laajakaistaisia häiriöitä taas aiheuttavat mm. digitaalijärjestelmien transientit, auringon häiriöt ja hakkuriteholähteet. Tällaiset lähteet tuottavat paljon eri taajuusalueiden häiriöitä, joita voi olla erittäin vaikea saada poistettua häiriintyvän järjestelmän signaaleista.


title: Radiotaajuushäiriöt

text: Häiriöt ovat ongelmallisempia vanhemmassa radiotekniikassa, kuten analogisessa amplitudimodulaatiossa, missä ei ole mitään tapaa erottaa ei-toivottuja signaaleja halutusta signaalista. Uudemmissa radiojärjestelmissä on useita parannuksia, jotka lisäävät valikoivuutta, eli radiovastaanottimen kykyä ottaa vastaan vain ne signaalit joille radio on viritetty (kuten tietty radiokanava). Samalla ne hylkivät muita taajuuksia, jotka ovat asetetun taajuuden lähellä.


title: Radiotaajuushäiriöt

text: Digitaalisissa radiojärjestelmissä, kuten Wi-Fi:ssä, pystytään käyttämään virhekorjaustekniikoita. Hajaspektri- ja FHSS-tekniikoita voidaan käyttää sekä analogiseen, että digitaaliseen signaaliin kasvattamaan häiriönsietoa.


title: Radiotaajuushäiriöt

text:
Monimutkaisia elektroniikkapiirejä löytyy lähes kaikista laitteista, joita käytetään kotona. Modernit sulautetut järjestelmät (mikroaaltouunit, jääkaapit, pesukoneet ym.) voivat sisältää huomattavan paljon erilaista hieno- ja tehoelektroniikka, jotka voivat sekä lähettää häiriöitä että vastaanottaa niitä. Radiopuhelimet, hakulaitteet ja kaapeli-tv ovat potentiaalisia RF-häiriöiden ja elektromagneettisen interferenssin lähteitä. Muita mahdollisia häiriön lähteitä ovat esimerkiksi ovikellot, leivänpaahtimet, sähköpeitot, lämpötyynyt ja kosketuksella toimivat lamput. Toisiaan liian lähellä olevat kuvaputkitelevisiot tai tietokoneen näytöt saattavat aiheuttaa toisilleen sumentumisefektin johtuen katodisädekuvaputken sähkömagneettisista ominaisuuksista.
2,4 GHz taajuudella toimivat laitteet ovat hyvin yleisiä. Wlan-verkot 802.11b ja 802.11g, monet Bluetooth-laitteet, vauvapuhelimet, langattomat kotipuhelimet sekä mikroaaltouunit toimivat 2.4GHz taajuudella, ja tällaiset laitteet saattavat häiritä toistensa toimintaa.
Sähkömoottorit, lamput, virtalähteet jne. aiheuttavat kaikki elektromagneettista häiriötä etenkin suurilla, yli ampeerin virroilla toimiessaan. Erityisesti hakkuriteholähteet aiheuttavat usein laajakaistaisia ja voimakkaita häiriöitä, mutta niiden kehittyessä tähän ongelmaan on kiinnitetty huomiota ja nykyisin hakkuriteholähteiden lähettämät häiriöt ovat vähentyneet huomattavasti.


title: Radiotaajuushäiriöt

text: Radiotaajuushäiriöt on tunnettu radion alkuajoista lähtien, ja niitä on jatkuvasti yritetty vähentää ja hallita. Vuonna 1933 International Electrotechnical Commission (IEC) perusti CISPR –osaston vastaamaan RF-häiriöistä. Laitos vastaa häiriöihin liittyvistä mittaus- ja testausmenetelmistä. Se myös asettaa suositellut rajoitukset haitallisen RF-säteilyn määrälle. Nämä rajoitukset ovat nykyisten säädösten perustana. Vuonna 1973 digitaalisten järjestelmien kasvun seurauksena Yhdysvaltain telehallintavirasto (FCC) sääti rajoitukset elektromagneettisille päästöille. Rajoitukset perustuivat CISPR:n suosituksiin.


title: Radiotaajuushäiriöt

text: 1980-luvun puolivälissä Euroopan Unionin jäsenet ottivat käyttöön yleisen standardin RF-häiriöiden mittaamiseen ja rajoitukseen. Standardi luotiin, jotta kaupankäynti laitteilla saatiin mahdolliseksi. Tärkein standardi oli EMC-direktiivi 2014/30/EU, joka koskee kaikkia laitteita, jotka voivat aiheuttaa elektromagneettisia häiriöitä. Näin saatiin nostettua laitteiden laatua, sillä eri laitteet pystyivät toimimaan keskenään ongelmattomammin. Direktiiviä on uusittu 2004 ja 2014.


title: Radiotaajuushäiriöt

text: International Electrotechnical Commissionin (IEC) CISPR-komitea säätää kansainväliset standardit koskien säteileviä ja johtuvia radiotaajuushäiriöitä. Nämä standardit ovat alueellisten säädösten perustana. Euroopassa standardeista vastaa Cenelec (European committee for electrotechnical standardisation).


title: Carl Wilhelm Trapp

text: Carl Wilhelm Trapp (24. maaliskuuta 1801 Turku – 28. maaliskuuta 1856 Helsinki) oli suomalainen senaattori, Suomen Pankin pääjohtaja ja Suomen prokuraattori.


title: Carl Wilhelm Trapp

text: Carl Wilhelm Trappin isä oli kauppaneuvos Kristian Trapp ja äiti Anna Sofia Lundgren. Hän kirjoitti ylioppilaaksi 1817, suoritti tuomarintutkinnon 1819 ja sai varatuomarin arvon 1824. Hän toimi vuodesta 1819 eri viroissa Turun hovioikeudessa, kunnes hänet 1840 nimitettiin Suomen Pankin johtokuntaan. Johtokunnan puheenjohtajana Trapp toimi 1841–1853. Hän pani toimeen Lars Gabriel von Haartmanin johtaman rahareaalisaation. Trapp nimitettiin myös senaattiin, jossa hän oli 1845–1853 valtiovaraintoimituskunnan päällikön apulainen ja 1853–1855 kamaritoimituskunnan päällikkö. Vuodesta 1855 hän toimi prokuraattorina. Trapp sai valtioneuvoksen arvon vuonna 1849. Hän oli vuosina 1843–1856 Suomen maalaisten paloapuyhtiön johtokunnan puheenjohtaja.


title: Carl Wilhelm Trapp

text: Carl Wilhelm Trappin veli oli senaattori Robert Trapp, joka aateloitiin nimellä "von Trapp".


title: Kristian Trapp

text: Christian (Kristian) Trapp (27. elokuuta 1769 Turku – 18. toukokuuta 1841 Turku) oli suomalainen kauppias, joka toimi Porvoon valtiopäivillä 1809 porvarissäädyn puhemiehenä. Hän oli Turun johtavia porvareita.


title: Kristian Trapp

text: Trappin suku tuli Tallinnasta Turkuun vuonna 1722 ja toimi kauppiaina ja valtiopäivämiehinä useassa polvessa. Kristian Trappin samanniminen isä harjoitti monipuolista liiketoimintaa, johon kuului muun muassa laivanvarustusta ja merkittävä tupakkatehdas. Hänen äitinsä oli Margaretha Christina Ingman. Nuorempi Trapp sai porvarinoikeudet vuonna 1791 ja perusti yhdessä isänsä kanssa Chr. Trapp & Co. -liikkeen, jonka johto siirtyi hänelle vuonna 1800. Vaikka suvun omaisuus hajautuikin perinnönjaoissa, Trapp peri isältään poikkeuksellisen suuromaisuuden, mukaan lukien enemmistö tupakkatehtaan osakkeista sekä kaupungin arvokkaimpana pidetty yksityistalo. Tupakkatehdas ja talo tuhoutuivat Turun palossa vuonna 1827, mutta Trapp sai pian liiketoimintansa elvytettyä. Hän toimi myös kaupungin jälleenrakennuskomitean puheenjohtajana.


title: Kristian Trapp

text: Trapp kuului Turun kaupunginvanhimpiin ja hänet valittiin kaupungin ensimmäiseksi edustajaksi Porvoon valtiopäiville 1809. Hänet nimitettiin porvarissäädyn puhemieheksi ja valtiopäivien loppuvaiheessa hän toimi lisäksi Turkuun sijoitetun kansliajohtokunnan puheenjohtajana. Valtiopäivien päätyttyä hänet palkittiin toiminnastaan kauppaneuvoksen arvonimellä.


title: Kristian Trapp

text: Trappin puoliso vuodesta 1791 oli Anna Sofia Lundgren (k. 1827). Heidän lapsiaan olivat isänsä liiketoimintaa jatkanut kauppaneuvos Kristian Trapp sekä senaattorit Carl Wilhelm Trapp ja Robert Trapp, joka aateloitiin 1868 nimellä "von Trapp".


title: Robert von Trapp

text: Robert von Trapp (vuoteen 1868 Trapp; 7. kesäkuuta 1802 Turku – 21. maaliskuuta 1875 Helsinki) oli suomalainen senaattori ja Suomen pankin johtaja.


title: Robert von Trapp

text: Trappin suku on alkujaan Saksasta ja tuli Tallinnan kautta Suomeen isonvihan jälkeen. Trappin isä, turkulainen kauppias Kristian Trapp toimi Porvoon valtiopäivillä 1809 porvarissäädyn puhemiehenä ja palkittiin kauppaneuvoksen arvolla. Hänen äitinsä oli Anna Sofia Lundgren. Trapp kirjoitti ylioppilaaksi Turusta 1818 ja pääsi auskultantiksi Turun hovioikeuteen suoritettuaan kaksi vuotta myöhemmin tuomarintutkinnon. 1826 hän sai varatuomarin arvon ja viran senaatin kopistina. Hän toimi 1834–1838 senaatin kansliatoimituskunnan kanslistina ja "Helsingfors Tidningar" -lehden toimittajana sekä 1838–1854 Viipurin lääninkamreerina. 1854 Trapp nimitettiin Suomen Pankin johtokuntaan veljensä Carl Wilhelm Trappin seuraajana. Hänestä tuli myös johtokunnan vt. puheenjohtaja kahdeksi vuodeksi. Senaatin talousosaston varapuheenjohtaja Lars Gabriel von Haartman järjesti Trappille 1856 nimityksen senaattoriksi, ensin oikeusosastolle ja sitten seuraavana vuonna talousosastolle, vaikka useat vaikutusvaltaiset henkilöt pitivät häntä sopimattomana ja yrittivät estää hankkeen. Von Haartmanin on sanottu toivoneen Trappista seuraajaansa valtiovaraintoimituskunnan päällikkönä, mutta virkaan nimitettiin 1858 Fabian Langenskiöld. Trapp tuli huonosti toimeen Langenskiöldin ja varsinkin hänen seuraajansa J. V. Snellmanin kanssa.


title: Robert von Trapp

text: Trapp toimi 1859–1862 senaatin sotilastoimituskunnan ja 1862–1865 kamaritoimituskunnan päällikkönä. Hän palasi vuosiksi 1865–1867 takaisin oikeusosastoon ja sitten uudelleen talousosastoon kamaritoimituskunnan johtoon. 1868 hänestä tuli viimein valtiovaraintoimituskunnan päällikkö, missä tehtävässä hän toimi vuoteen 1871, jolloin sai omasta pyynnöstään eron. Trapp aateloitiin 1868 nimellä "von Trapp" ja hän sai salaneuvoksen arvonimen. Hän edusti sukuaan valtiopäivillä 1872.


title: Robert von Trapp

text: Trapp toimi 1833–1838 Yleisen paloapuyhtiön johtokunnan sihteerinä ja vuodesta 1858 Kaupunkien yleisen paloapuyhtiön johtokunnan puheenjohtajana. Hän kuului 1857–1861 Tie- ja vesikulkulaitosten johtokuntaan sekä Helsinki–Hämeenlinna-radan johtokuntaan ja hänet nimitettiin 1872 Hanko–Hyvinkää-radan johtokunnan puheenjohtajaksi.


title: Robert von Trapp

text: Trapp kirjoitti teoksen "Den unge juristen eller juridisk handbok för medborgare" (1833), josta otettiin useita uusintapainoksia ja joka suomennettiin 1847.


title: Robert von Trapp

text: Trappin puoliso vuodesta 1827 oli Christina Charlotta Wilhelmina Råbergh (k. 1856). Trappilta ei jäänyt miespuolista perillistä, joten von Trapp -aatelissuku sammui mieslinjalta hänen kuollessaan ja lopullisesti vuonna 1906. Perheen vanhin tytär meni naimisiin senaattori John Snellmanin kanssa.


title: Knut von Troil

text: Knut von Troil (1760–1825) oli suomalainen upseeri.


title: Knut von Troil

text: Hän osallistui upseerina Anjalan liittoon, sai kuolemantuomion vuonna 1790 mutta armahdettiin. Von Troil erosi sotapalveluksesta 1796 everstiluutnanttina ja toimi Turun ja Porin läänin maaherrana vuodesta 1806. Hän oli ensimmäisiä uskollisuudenvalan keisarille vannoneita, mutta edellytti venäläisten noudattavan Suomen lakeja. Hallituskonseljin jäsen von Troil oli vuodesta 1809 sekä Suomen asiain komitean puheenjohtaja vuodesta 1814, mutta komitean johto joutui R. H. Rehbinderin käsiin, ja Troil oli virkavaapana vuodesta 1818. Hän joutui keisarin epäsuosioon ja erosi virasta 1821.


title: Knut von Troil

text: Knut von Troilin isä oli Samuel Troilius.


title: Gösta von Troil

text: Axel Gustav Samuel (Gösta) von Troil (1837–1909) oli suomalainen pankinjohtaja ja senaattori. Hän oli Suomen pankin johtokunnan puheenjohtaja 1875–1883, Mikkelin läänin kuvernööri 1884–1889, Turun ja Porin läänin kuvernööri 1889–1891, senaattori talousosastossa 1891–1900. Hänen veljensä oli Werner von Troil Vuonna 1898 von Troil sai salaneuvoksen arvon.


title: Mathilda von Troil

text: Maria Emilia Mathilda von Troil (31. joulukuuta 1869 Vaasa – 10. joulukuuta 1930 Helsinki) oli Helsingin suomalaisen yhteiskoulun johtaja 1899–1930, Kansallisteatterin apulaisjohtaja 1914–1917 ja oli sotilaskotiliikkeen keskeisiä henkilöitä..


title: Mathilda von Troil

text: Von Troilin vanhemmat olivat senaattori Gösta von Troil ja Fredrika Elisabeth o.s. Bergbom. Hän kävi Helsingin suomalaisen jatko-opiston 1892 ja opiskeli Pariisin yliopistossa kielitieteitä 1894–1895. Sittemmin hän teki opintomatkoja sekä Ranskaan että Sveitsiin.


title: Mathilda von Troil

text: Von Troil oli Tampereen suomalaisen yhteiskoulun johtaja 1895–1899, Helsingin suomalaisen yhteiskoulun johtaja 1899–1930, suomen kielen ja kaunokirjoituksen opettaja 1899–1914, historian opettaja 1899–1928 ja ranskan kielen 1901–1930. Hän oli Kansallisteatterin apulaisjohtaja 1914–1917 ja johtokunnan jäsen 1912–1930..


title: Uno von Troil

text: Uno von Troil (1746–1803) oli Uppsalan arkkipiispa vuodesta 1786. Hän julkaisi viisiosaisen teoksen "Skrifter och handlingar til uplysning i swenska kyrko- och reformationshistorien" (1790–1791).


title: Samuel Troilius

text: Samuel Troilius (1706–1764) oli ruotsalainen pappi, Uppsalan arkkipiispa vuodesta 1758 ja oli valtiopäivillä 1755–1756. Hän kannatti hattupuoluetta. Hänen lapsensa aateloitiin 1756 nimellä von Troil.


title: Gustav Trolle

text: Gustav Erikinpoika Trolle (noin 1488–1535) oli Uppsalan arkkipiispa vuodesta 1514. Hän joutui välillä luopumaan virasta oltuaan lojaali kuningas Kristian II:lle. Kun Kustaa Vaasa pääsi voitolle, Trolle pakeni isänsä Eerik Trollen kanssa Tanskaan. Hän haavoittui kuolettavasti Öxnebjergin taistelussa 1535.


title: Henrik af Trolle

text: Henrik af Trolle (1730–1784) oli ruotsalainen yliamiraali vuodesta 1780. Hän toimi saaristolaivaston päällikkönä vuodesta 1772. Hän vahvisti Fredrik Henrik af Chapmanin tuella Ruotsin laivastoa ja lujitti Karlskronan linnoituksia.


title: Simlish

text: Simlish on kuvitteellinen kieli, jota Sim-hahmot puhuvat Electronic Artsin "The Sims" -pelisarjan peleissä. Kieli debytoi pelissä "SimCopter", ja sitä on käytetty erityisesti peleissä "The Sims", "The Sims 2," "The Sims 3" ja "The Sims 4". Kieltä esiintyy hieman myös peleissä "SimCity 4" ja "SimCity Yhteiskunnat", mutta selvästi vähemmän.


title: Simlish

text: Sporessa olioita voidaan opettaa puhumaan simlishiä. "The Sims" -pelisarjan suunnittelija Will Wright halusi simien kommunikoivan puheella, mutta ajatteli, että käyttämällä oikeita kieliä puhe kuulostaisi liian toistuvalta ja ja ääninäyttelijöiden palkkaus kaikille kielille, joille "The Sims" on käännetty, tulisi kalliiksi.


title: Simlish

text: "The Sims" -pelisarjan kehitystiimi loi simlishin sekoittamalla ukrainan, ranskan, latinan, suomen, englannin, fidžin ja tagalogin kieliä.


title: Gibraltar Anthem

text: Gibraltar Anthem on Gibraltarin epävirallinen kansallislaulu. Virallisissa yhteyksissä tämä Britannian merentakainen alue käyttää Yhdistyneen kuningaskunnan kansallislaulua "God Save the Queen".


title: Gibraltar Anthem

text: Laulu valittiin sävellyskilpailussa vuonna 1994. Voittajan on sanoittanut ja säveltänyt Peter Emberley, joka ei itse ole gibraltarilainen.


title: Next Level Games

text: Next Level Games Inc. on kanadalainen videopelejä kehittävä yritys, joka perustettiin lokakuussa 2002. Yhtiön ensimmäinen peli oli "NHL Hitz Pro", jonka julkaisi Midway Games vuonna 2003. Yhtiö tekee paljon yhteistyötä Nintendon kanssa. Nintendo onkin julkaissut neljä yrityksen peliä, viimeisimpänä julkaisuna "Luigi's Mansion 2:n".


title: Vuokralaiset VKL

text: Vuokralaiset VKL ry (ent. "Vuokralaisten keskusliitto ry") on vuonna 1946 perustettu puolueeton vuokralla asuvien etuja sekä oikeuksia valvova järjestö. Sen nykyinen toiminnanjohtaja on Anne Viita.


title: Vuokralaiset VKL

text: Vuokralaiset VKL:n päivittäinen toiminta muodostuu vuokralaisten neuvonnasta sekä auttamisesta vuokrasuhteessa syntyvissä kysymyksissä. Yhdistys julkaisee neljä kertaa vuodessa ilmestyvää "Asuntomme"-lehteä.


title: Vuokralaiset VKL

text: Lisäksi Vuokralaiset VKL toimii lausunnonantajana Eduskunnan vuosittaisissa budjettineuvotteluissa. Järjestö on mukana myös lainsäädännössä toimimalla erilaisissa hallituksen asettamissa asumiseen ja asuntopolitiikkaan liittyvissä työryhmissä.


title: Vuokralaiset VKL

text: Vuonna 1951 Vuokralaisten keskusliitto perusti viiden muun kansalaisjärjestön kanssa Asuntosäätiön.


title: Kik Messenger

text: Kik Messenger on ilmainen viestintäväline. Sillä voi lähettää tekstiä ja kuvia toiselle palvelun käyttäjälle, joita on nykyisin yli 150 miljoonaa.


title: Kik Messenger

text: Kik Messengerin perusti vuonna 2009 pieni ryhmä kanadalaisen Waterloon yliopiston opiskelijoita. Ensimmäinen beetaversio julkaistiin huhtikuussa 2010 ja vakaa versio saman vuoden lokakuussa. Heinäkuussa 2011 julkaistiin Kik API, jonka avulla voi tehdä sovelluksia Kik Messengeriin.


title: Kik Messenger

text: Kik-sovelluksen ikäsuositus on App Storessa yli 12-vuotiaille. Kikissä käyttäjät voivat ottaa yhteyttä toisiin käyttäjiin, mikäli heidän käyttäjänimensä on tiedossa. Mikäli käyttäjänimi on ilmoitettu julkisesti, kuka vain voi lähettää tekstiviestejä tälle käyttäjälle. Kik on saatavilla myös PC:lle.


title: Kik Messenger

text: 4. marraskuuta 2014, Kik Messenger sai yhden pisteen seitsemästä Electronic Frontier Foundation -järjestön pikaviestinvertailussa, jossa keskityttiin yksityisyyteen ja tietoturvaan. Kik sai pisteen siitä, että se salaa käyttäjän ja palvelimen välisen viestinnän. Kik menetti pisteitä siitä, että yhteydenpitoja ei salata avaimilla joihin ylläpitäjillä ei ole pääsyä, käyttäjät eivät voi varmistaa ettei yhteydenpidossa ole tapahtunut mies välissä -hyökkäystä, menneet viestit eivät ole turvattuja jos vanhat salausavaimet varastetaan, lähdekoodi ei ole avoin itsenäiselle tarkastelulle, turvasuunnittelua ei ole dokumentoitu riittävän hyvin eikä ulkopuolinen taho ole tarkastanut lähdekoodia viimeisen 12 kuukauden aikana.


title: Marjan Štrukelj

text: Marjan Štrukelj (s. 24. syyskuuta 1964 Nova Gorica) on slovenialainen entinen koskimeloja. Hän edusti uransa alkupuolella Jugoslaviaa ja kuului novagoricalaiseen KK Soške Elektrarne -seuraan.


title: Marjan Štrukelj

text: Štrukelj voitti maailmanmestaruuskilpailuissa ensimmäisen mitalinsa 1985, jolloin hän kuului Jugoslavian pronssia saaneeseen kajakkiyksikköjoukkueeseen. Hän oli samassa lajissa hopealla vuoden 1987 kisoissa, joissa Štrukelj otti myös henkilökohtaisen kilpailun pronssimitalin. Hän kuului Jugoslavian joukkueeseen, joka voitti joukkuekilpailun 1989 ja sai hopeaa vuoden 1991 kisoissa. Štrukelj sijoittui kajakkiyksiköiden koskimelonnassa kuudenneksi Barcelonan olympialaisissa 1992 ja oli kolme vuotta myöhemmin Slovenian joukkueessa, joka voitti MM-kisoissa hopeaa.


title: Perth-luokka (hävittäjä)

text: Perth-luokka oli Yhdysvaltain laivaston Charles F. Adams -luokkaan pohjautuneen kolmen aluksen muodostama Australian laivaston ohjushävittäjäluokka. Alukset tilattiin Yhdysvalloista Defoe Shipbuilding Companyltä vuosina 1962–1963, ja ne olivat Australian laivaston ensimmäiset ohjuksin varustetut sotalaivat ja samalla laivaston ensimmäiset yhdysvaltalaiseen suunnitteluun perustuneet alukset.


title: Perth-luokka (hävittäjä)

text: Alukset osallistuivat Vietnamin sotaan ja "HMAS Brisbane" lisäksi Persianlahden sotaan. Alukset poistettiin palveluksesta vuosina 1999–2001, ja ne upotettiin sukelluskohteiksi .


title: Hörtsö

text: Hörtsö ("Axyris amaranthoides") on revonhäntäkasveihin ("Amaranthaceae") kuuluva kasvilaji.


title: Hörtsö

text: Yksivuotinen hörtsö kasvaa 30–80 cm korkeaksi. Kasvin varsi on pysty, tähtikarvainen ja etenkin yläosasta haarova. Kukalliset haarat ovat pitkälti lehdettömiä, latvaosasta pienilehtisiä. Kierteisesti olevat lehdet ovat lyhytruotisia ja 4–10 cm pitkiä. Lehtilapa on kapeanpuikea, ehytlaitainen tai joskus alimmissa lehdissä hampainen, päältä vihreä ja kalju sekä alta ruskehtava ja tähtikarvainen. Kukinnot ovat lyhyitä tähkiä. Kukat ovat yksineuvoisia ja lehtihankaisia. Kukan kehä on kolme- tai harvoin neli- tai viisilehtinen. Hedekukat ovat tähkänä varren latvassa ja haarojen päissä olevien emikukkatähkien kärjessä. Heteitä on 3–5 kappaletta. Suomessa hörtsö kukkii elo-syyskuussa. Hedelmä on ruskea pähkylä, joka sijaitsee kahden tyvestään yhteenkasvaneen siiven välissä. Suomessa pähkylät eivät tavallisesti ehdi kehittymään.


title: Hörtsö

text: Alun perin hörtsö on kotoisin Aasiasta, Venäjältä ja Kaakkois-Euroopasta. Suomessa hörtsö on harvinainen uustulokas, jota on tavatta Etelä- ja Kaakkois-Suomessa, Pohjanlahden rannikkokaupungeissa sekä Koillis-Lapissa.


title: Hörtsö

text: Suomessa hörtsö on tulokaslaji, jota on tavattu myllyillä, kaatopaikoilla ja tienvarsilla.


title: Hörtsö

text: Hörtsö sopii myös ihmisravinnoksi.


title: Évros

text: Évros () eli Maritsa (), eli Meriç (), antiikin "Hebros" (), on joki, joka virtaa Bulgariassa sekä Traakiassa Kreikan ja Turkin rajalla. Sen pituus on noin 550 kilometriä. Joki saa alkunsa Rila-vuoristosta Bulgariassa ja se laskee Traakianmereen Egeanmeren koillisosassa noin 14,5 kilometriä itään Alexandroúpolista. Évros on Balkanin niemimaan toiseksi pisin joki Tonavan jälkeen.


title: Évros

text:
Bulgarian puolella Évros virtaa noin 321 kilometrin matkan. Joki virtaa Balkanvuorten ja Rodópivuorten välistä, ohittaen Plovdivin ja Parvomayn kaupungit. Kreikassa joki kulkee lähteestä riippuen noin 204–218 kilometriä, mikä tekee siitä maan neljänneksi pisimmän joen. Tästä joki toimii Kreikan ja Bulgarian rajajokena noin 15 kilometrin matkan ja Kreikan ja Turkin rajajokena noin 203 kilometrin matkan. Siirtyessään Kreikan ja Turkin rajajoeksi se ohittaa Edirnen kaupungin, ja virtaa yksin Turkin puolella noin 11 kilometrin matkan. Joki laskee Egeanmereen kuuluvaan Traakianmereen muodostaen Kreikan puolelle leveimmillään 12-kilometrisen, 188 neliökilometrin alueen käsittävän suistoalueen. Suistoalue muodostaa Évroksen suiston kansallispuiston.
Évroksen sivujokia ovat muun muassa Mechka, Kayaliyka, Arda, Tundzha ja Erginis. Évroksen valuma-alue on sivujoet mukaan lukien noin 53 000 neliökilometriä, josta Bulgarian puolella noin 34 265 neliökilometriä, Turkin puolella noin 14 650 neliökilometriä ja Kreikan puolella noin 3 685 neliökilometriä. Joki virtaa suhteellisen rauhallisesti pienistä korkeuseroista johtuen. Kreikan Évroksen alueyksikkö on saanut nimensä joesta.


title: Évros

text: Évros-joki on nimetty Traakian kuninkaan Kassandroksen pojan Hebroksen mukaan. Antiikin aikana joki tunnettiin myös nimellä "Rhombos". Kreikkalaisessa mytologiassa joki oli paikka, johon mainadit heittivät kappaleiksi repimänsä Orfeuksen pään.


title: Évros

text: Vuonna 1371 Evros oli osmanien ja serbien välillä käydyn Maritsan taistelun näyttämönä. 2000-luvulla Évros-joen alue on ollut yksi Euroopan unionin suurimmista laittoman maahantulon reiteistä. Esimerkiksi vuonna 2010 yli 33 000 ihmistä ylitti rajajoen laittomasti. Kreikka on rakentanut 12,5 km pitkälle maarajaosuudelle aidan vaikeuttaakseen laittomien rajanylittäjien pääsyä maahan.


title: Bmibaby

text: Bmibaby oli brittiläinen halpalentoyhtiö. Se toimi vuosina 2002–2012. Se oli BMI:n tytäryhtiö. Se perustettiin vuonna 2002 kilpailemaan silloin kasvavilla markkinoilla lyhyiden matkojen halpalennoista. Se tuotti kuitenkin noin sata miljoonaa puntaa tappiota. Yhtiö toimi keskisen Englannin Midlandsin lentokentillä. Vuonna 2012 Lufthansa möi sen British Airwaysille.


title: Bmibaby

text: Toukokuussa 2012 sen omistaja IAG ilmoitti, että yhtiö lopettaa lentotoiminnan syyskuussa 2012. Emoyhtiö myytiin British Airwaysille, johon sen toiminnot sulautettiin, mutta bmibaby ei kiinnostanut ostajaa.


title: Al-Salehin moskeija

text: Al-Salehin moskeija () on Sana'assa, Jemenissä sijaitseva moskeija. Se rakennettiin presidentti Ali Abdullah Salehille ja avattiin vuonna 2008. Sen pääsalin pinta-ala on 13 596 ja koko moskeijakompleksin 27 300 neliömetriä. Moskeijassa on kuusi minareettia, joista jokainen yltää sadan metrin korkeuteen.


title: Al-Salehin moskeija

text: Al-Salehin moskeija oli valmistuessaan Jemenin suurin rakennus.


title: Physicist

text: Physicist on kanadalaisen muusikon Devin Townsendin neljäs sooloalbumi. Se on julkaistu vuonna 2000 Townsendin oman levy-yhtiön HevyDevy Recordsin kautta.


title: Physicist

text: Physicist sai hyviä arvosteluja, mutta sitä pidetään yleisesti Townsendin uran huonoimpana. Townsend itse pitää itse albumia huonoimpanaan. Townsend ei ollut tyytyväinen mm. levyn miksaukseen. Levyn neljännestä kappaleesta, Kingdomista tehtiin uusi versio Devin Townsend Projectin "Epicloud"-levylle vuonna 2012.


title: Physicist

text: Kaikki kappaleet kirjoittanut Devin Townsend, ellei toisin mainittu.


title: The New Black

text: The New Black on Strapping Young Ladin viides ja viimeseksi jäänyt studioalbumi, joka julkaistiin 11. heinäkuuta 2006.


title: The New Black

text: Albumia myytiin ensimmäisen viikon aikana yli 4 000 kappaletta, ja se sijoittui Billboardin top 200 -listan sijalle 200.


title: Antaudun (Anna Puun albumi)

text: Antaudun on Anna Puun 26. lokakuuta 2012 julkaistu kolmas sooloalbumi.


title: Antaudun (Anna Puun albumi)

text: Knipin ja Jukka Immosen säveltämä ja Anna Puun yhdessä Samae Koskisen kanssa sanoittama ”"Kolme pientä sanaa"” -niminen kappale julkaistiin albumin ensimmäisenä singlenä 12. syyskuuta 2012, jolloin se sai myös ensisoittonsa useilla eri radiokanavilla. Puu esitti sen myös samana päivänä järjestetyssä Elämä Lapselle -konsertissa.


title: Antaudun (Anna Puun albumi)

text: Albumi ylsi Suomen virallisen listan sijalle 2.


title: Retkikunta 33

text: Retkikunta 33 () on Kansainvälisen avaruusaseman 33. miehistö. Retkikunta alkoi 16. syyskuuta 2012 kello 23:09 UTC Sojuz TMA-04M:n irtautuessa asemasta. Asemalle jääneet Retkikunta 32:n jäsenet Williams, Malentšenko ja Hoshide jatkoivat asemalla Retkikunta 33:n miehistössä. Aseman täydennysmiehistö (Ford, Novitski ja Tarelkin) saapuivat asemalle lokakuussa 2012 lennolla Sojuz TMA-06M.


title: Retkikunta 33

text: Lähde:


title: Retkikunta 33

text: Avaruusasemalle telakoitui myös ensimmäinen kaupallinen rahtialus, SpaceX Dragon. Williams ja Hoshide tarttuivat Canadarm2 -robottikäsivarella rahtialukseen 10. lokakuuta 2012 ja telakoivat sen aseman Harmony-moduuliin. Rahtia, polttoainetta ja tarvikkeita tuova ensimmäinen SpaceX Dragon CRS-1 rahtilento on ensimmäinen suunniteltu lento 12 rahtilennosta. Paluumatkalla maahan rahtialus kuljettaa muun muassa koejärjestelyitä ja tarpeettomia varaosia takaisin maahan.


title: Luettelo televisiosarjan Power Rangers Mystic Force jaksoista

text: Luettelo 14. Power Rangers -tuotantokauden "Power Rangers Mystic Forcen" jaksoista. Sarjassa käytettiin japanilaisen 29. Super Sentai -sarjan "Mahou Sentai Magirangerin" lavaste-, asu- ja kuvamateriaalia. Sarja esitettiin Yhdysvalloissa 20. helmikuuta 2006 – 13. marraskuuta 2006. Suomessa sarja esitettiin MTV3-kanavalla 6. tammikuuta 2008 – 10. elokuuta 2008.


title: Noormarkun ruukki

text: Noormarkun ruukki on nykyisin Porin kaupunkiin kuuluvassa Noormarkussa sijaitseva ruukkialue. Siihen kuuluu varsinaisen rautaruukin lisäksi myös muita A. Ahlström Osakeyhtiön omistamia rakennuksia, muun muassa saha, voimalaitos sekä työläisten ja johtajien asuntoja.


title: Noormarkun ruukki

text: Noormarkun ruukki on Noormarkunjoen rannoilla vanhan Noormarkun kartanon alueella. Raudanjalostusta ruukissa harjoitettiin vuosina 1806–1920. Vuodesta 1870 lähtien se kuului liikemies Antti Ahlströmille ja myöhemmin A. Ahlström Osakeyhtiölle, jonka pääkonttori sijaitsee alueella edelleen.


title: Noormarkun ruukki

text: Noormarkun ruukinaluetta pidetään yhtenä Suomen merkittävimmistä kulttuurimaisemista. Se kuuluu Museoviraston inventoimiin Valtakunnallisesti merkittäviin rakennettuihin kulttuuriympäristöihin. Noormarkun ruukin huomattavin rakennus on Alvar Aallon vuonna 1939 suunnittelema Villa Mairea, joka on yksi hänen arvostetuimmistaan ja kansainvälisesti tunnetuimmista töistään.


title: Noormarkun ruukki

text: Kesällä 2008 Noormarkun ruukissa esitettiin Antti Ahlströmin elämästä kertovaa oopperaa Vierivä kivi. Sen sävelsi Kimmo Hakola ja libreton kirjoitti kirjailija Antti Tuuri.


title: Noormarkun ruukki

text: Vanhassa vasarapajassa on Noormarkun ruukin ja A. Ahlström Oy:n historiasta kertova "Voyage"-näyttely. Yhtiö omistaa myös toisen vanhan ruukin, Eurassa sijaitsevan Kauttuan ruukinpuiston.


title: Noormarkun ruukki

text: Teollinen toiminta ruukin alueella alkoi vuonna 1753, jolloin Noormarkun kartano sai luvan sahamyllyn perustamiselle Makkarakoskeen. 1795 kartanon omistajaksi tulleelle kenraaliadjutantti Carl Constantin de Carnallille myönnettiin vuonna 1806 oikeus kankivasaran ja ahjon rakentamiselle. Ruukki oli viimeinen Ruotsin vallan aikana Suomeen perustettu rautaruukki. 1860-luvulla silloinen omistaja Karl Johan Lönegren patosi Makkarakosken.


title: Noormarkun ruukki

text: Vuonna 1870 Noormarkun ruukki ja saha siirtyivät Merikarvialta lähtöisin olevan liikemiehen Antti Ahlströmin haltuun. Hän alkoi välittömästi laajentamaan ja uudistamaan molempien toimintaa. Saha tuhoutui tulipalossa vuonna 1875, mutta se rakennettiin uudelleen heti seuraavana vuonna. Uudessa sahassa hyödynnettiin myös Noormarkun kartanolle kuuluneen, vuosina 1747–1873 toimineen Sahakosken sahan rakenteita. Sen suunnitteli valtionagronomina toiminut Henry Gibson. Vuonna 1896 koskeen rakennettiin voimalaitos, jonka valmistumisen myötä alueelle saatiin sähkövalo.


title: Noormarkun ruukki

text: Makkarakosken sahan teollinen toiminta päättyi 1910-luvulla. Nykyään se on laitteistoineen museona. Raudanjalostus jatkui Noormarkun ruukissa vuoteen 1920 saakka. Nykyään alueella on matkailu- ja ravintolapalveluiden lisäksi A. Ahlström Osakeyhtiön pääkonttori, jossa työskentelee yhtiön yleis-, kiinteistö- ja taloushallinnon henkilökunta.


title: Noormarkun ruukki

text: Noormarkun ruukki on Suomen edustavimpia ja parhaiten hoidettuja vanhoja rautateollisuuden alueita Suomessa. Teollisuusrakennusten lisäksi alue koostuu työntekijöiden asunnoista, kirkosta, ruukinkartanosta ja huviloista sekä niihin liittyvistä puistoista.


title: Noormarkun ruukki

text: Työläisten 1800-1900-lukujen vaihteessa rakennetut asunnot sijaitsevat ryhmässä vasarapajan läheisyydessä. Virkailijoiden asunnot ovat suunnitelleet arkkitehdit Valter ja Ivar Thomé vuonna 1915.


title: Noormarkun ruukki

text: Teollisuusrakennukset ovat Makkarakosken rannoilla. Saha sijaitsee Noormarkunjoen etelärannalla ja vasarapaja sen pohjoispuolella. Niiden välissä on vuonna 1914 valmistunut ja vuosina 2004–2005 peruskorjattu Makkarakosken voimalaitos.


title: Noormarkun ruukki

text: Vuonna 1876 valmistunut saharakennus on kansainvälisestikin huomattava muun muassa erikoisen rakennustapansa ja säilyneen laitteistonsa vuoksi. Noormarkun sahan lisäksi Suomessa on vanhoista suurista teollisuussahoista säilynyt vain Ruotsinpyhtäällä sijaitseva Strömforsin ruukin saha.


title: Noormarkun ruukki

text: A. Ahlström Osakeyhtiön pääkonttori on arkkitehtien Valter Jung ja Emil Fabritius suunnittelema. Se valmistui vuonna 1916. Rakennus on lähes kokonaan alkuperäisessä kunnossaan. Yhtiön pääkonttori toimii siinä edelleen.


title: Noormarkun ruukki

text: "Sahala"-niminen rakennus on valmistunut vuonna 1866 Makkarakosken sahan konttoriksi. Se on peruskorjattu vuonna 2010 ja toimii nykyään Ahlströmin vieraiden majoituskäytössä. Rakennuksessa on yhteensä 12 vierashuonetta.


title: Noormarkun ruukki

text: "Noormarkun Klubi" on alun perin vuonna 1907 valmistunut palokuntatalo, jonka A. Ahlström Oy hankki omistukseensa 1919. Vuonna 1924 se muutettiin klubirakennukseksi, joka toimii edelleen erilaisten juhlien ja tilaisuuksien pitopaikkana.


title: Noormarkun ruukki

text: Noormarkun ruukinalueen puiston on suunnitellut puutarha-arkkitehti Bengt Schalin 1910-luvulla.


title: Noormarkun ruukki

text: Noormarkun ruukinalueen yksittäisistä rakennuksista merkittävin on vuosina 1938–1939 rakennettu Alvar Aallon suunnittelema Villa Mairea. Harry ja Maire Gullichsenille edustusasunnoksi ja Suomen residenssiksi valmistunut rakennus on myös yksi Aallon tunnetuimmista töistä.


title: Noormarkun ruukki

text: Arkkitehti Evert Lagerspetzin piirtämä rakennus valmistui vuonna 1882. Se oli alun perin Antti Ahlströmin ja hänen perheensä asuntona. Talon toisessa päädyssä toimi pitkään myös yhtiön konttori.


title: Noormarkun ruukki

text: Samaan kokonaisuuteen kuuluvat myös pesula- ja saunarakennus sekä posti- ja lennätinkonttorina toiminut rakennus.


title: Noormarkun ruukki

text: Nykyään Isotalo on Ahlströmin suvun yksityiskäytössä.


title: Noormarkun ruukki

text: Havulinna valmistui vuonna 1901. Se rakennettiin vuorineuvos Walter Ahlströmin ja hänen puolisonsa Lillin asunnoksi. Havulinna on myös heidän tyttärensä Maire Gullichsenin syntymäkoti.


title: Noormarkun ruukki

text: Jugend-tyylinen huvila on arkkitehti G. A. Lindbergin suunnittelema. Nykyään se toimii koulutus ja edustuskäytössä.


title: Noormarkun ruukki

text: Noormarkun ruukin alueeseen katsotaan kuuluvaksi myös vuonna 1933 valmistunut Noormarkun kirkko. Kivirakenteinen kirkko rakennettiin A. Ahlström Osakeyhtiön lahjoittamilla varoilla. Armas Lindgrenin piirtämä kirkkorakennus hautausmaineen sijaitsee nykyään erillään varsinaisesta ruukista Valtatie 23:n länsipuolella.


title: Makkarakosken voimalaitos

text: Makkarakosken voimalaitos on Porissa Noormarkun taajamassa Noormarkunjoen Makkarakoskessa sijaitseva vesivoimalaitos. Vuonna 1914 valmistunut voimalaitos kuuluu kulttuurihistoriallisesti arvokkaaseen Noormarkun ruukkialueeseen. Voimalaitoksen omistaa sen myös rakentanut A. Ahlström Osakeyhtiö.


title: Makkarakosken voimalaitos

text: Makkarakosken voimalaitos on Suomen vanhimpia toimivia voimalaitoksia.


title: Makkarakosken voimalaitos

text:
Makkarakosken teollinen historia alkaa vuodesta 1753, jolloin Noormarkun kartano rakensi koskeen ensimmäisen sahamyllyn. Vuonna 1806 kosken rannalle perustettiin rautaruukki, joka siirtyi liikemies Antti Ahlströmin omistukseen vuonna 1870. Kuusi vuotta myöhemmin hän rakennutti koskeen uuden sahan vuotta aiemmin palaneen tilalle. Pato Makkarakoskeen oli valmistunut 1860-luvulla.
Ensimmäiseen vesivoimalaitokseen Ahlström sai luvan vuonna 1896. Sähkövalo syttyi Noormarkun ruukissa joulukuun viimeisenä päivänä. Aluksi sillä valaistiin itse voimalaitos, Ahlströmin perheen asunto "Isotalo" sekä joitakin alueen puistokäytäviä. Pienessä hirsirakenteisessa voimalaitoksessa oli Tampella Oy:n valmistama turbiini, jonka teho oli 18,4 kilowattia (0,0184 MW).


title: Makkarakosken voimalaitos

text: Vanha voimalaitos tuli pian riittämättömäksi ja uuden suunnittelu aloitettiin vuonna 1910. Piirustukset tilattiin Helsingistä arkkitehtitoimisto Jung & Fabritiukselta, pääsuunnittelijana toimi arkkitehti Emil Fabritius. Voimalaitos oli kaksikerroksinen valkoiseksi rapattu tiilirakennus, jonka toisen kerroksen tasalla kiertää parveke.


title: Makkarakosken voimalaitos

text: Voimalaitosrakennus sijoitettiin poikkeuksellisesti rannan suuntaisesti. Yleensä ne on rakennettu keskelle jokiuomaa virran vastaisesti. Koskessa olevassa padossa on viisi säännöstelyaukkoa, joista yksi toimii veden turbiineihin johtavana tulovesikanavana. Kanavan pituus on noin 36 metriä.


title: Makkarakosken voimalaitos

text: Makkarakosken voimalaitos peruskorjattiin vuosina 2004–2005. Alkuperäinen Francis-turbiini turbiinikammioineen korjattiin sekä laitoksen automatiikka uusittiin. Vanha generaattori museoitiin viereisessä vasarapajassa olevaan yhtiön ja ruukin historiaa esittelevään näyttelyyn. Tilalle asennettiin Ruotsista hankittu peruskorjattu generaattori.


title: Makkarakosken voimalaitos

text: Myös voimalaitosrakennuksen sisätilat ja julkisivu entisöitiin. Suunnitelmat laati arkkitehti Anneli Lassila. Peruskorjaus toteutettiin yhteistyössä ympäristöviranomaisten ja Museoviraston kanssa.


title: Makkarakosken voimalaitos

text: Maaliskuussa 2011 Etelä-Suomen aluehallinto myönsi Ahlströmille luvan toisen voimalan rakentamiseksi Makkarakoskeen. Rakentaminen toteutettiin vuosina 2012–2013. Uuden koneistoyksikön teho on 220 kW ja vuosituotanto 1 400 MWh. Samassa yhteydessä rakennettiin myös padon ohittava kalatie, joka on 86 metrin pituinen.


title: Makkarakosken voimalaitos

text: Makkarakosken voimalaitokselle myönnettiin peruskorjauksen valmistumisen yhteydessä Suomen luonnonsuojeluliiton Ekoenergia-merkki.


title: Verlan kalliomaalaus

text: Verlan kalliomaalaus on kalliomaalaus Kouvolassa entisen Valkealan kunnan alueella lähellä kulttuurihistoriallisesti merkittävää Verlan ruukkikylää. Maalaus on tehty Verlankosken niskalle, nykyisen Kymijoen Mäntyharjun reitin varrelle, mistä myös Saimaan muinainen niin sanottu Matkuslammen lasku-uoma kulki Kymijokeen. Kalliomaalaus on kivikautinen, mutta tarkempaa ajanmääritystä ei ole. Maalauksessa erottuu muun muassa jono vasemmalle eli pohjoiseen katsovia hirviä sekä joitakin ihmishahmoja.


title: Verlan kalliomaalaus

text: Verla sijaitsee Kymijoen Mäntyharjun reitin varrella. Reitin kautta kulki myös Saimaan muinainen niin sanottu Matkuslammen lasku-uoma Kymijokeen noin 4 800–3 800 eaa. Kalliomaalaus on kivikautinen, mutta tarkempaa ajanmääritystä ei ole. Pekka Kivikäs sanoo sen olevan maalaustyylinsä perusteella Suomen vanhimpia. Maalauksen löysi Timo Miettinen vuonna 1974.


title: Verlan kalliomaalaus

text: Maalaus on tehty vaatimattomaan kallioon veden äärelle. Kallioseinämä sijaitsee Verlankosken niskalla, noin 150 metriä voimalaitoksen yläpuolella kulkevasta sillasta länteen. Seinämä on ylöspäin kalteva, lounaaseen aukeava, ja se putoaa suoraan virtaavaan veteen. Vedenpinta on pysynyt ilmeisesti suunnilleen samalla korkeudella maalausten tekovaiheesta lähtien. Ennen voimalaitoksen rakentamista paikalla oli kuitenkin Verlankoski, jonka niskalla kallio sijaitsi. Kuvakenttä on 6 metrin matkalla noin 50−160 senttimetriä vedenpinnan yläpuolella. Parhaiten maalaukset näkee veneestä. Virtaava vesi tekee paikasta petollisen talvella, jolloin vastarannalla oleva esittelytaulu ja kaukoputki tulevat tarpeeseen. Joki on noin 40 metriä leveä.


title: Verlan kalliomaalaus

text: Maalauksessa erottuu jono vasemmalle eli pohjoiseen katsovia hirviä, jotka on tehty herkällä tyylillä. Ääriviivoin hahmoteltuja hirviä on ainakin kahdeksan, mutta joukossa on myös muita kuvioita. Vasemmanpuoleiset kuviot ovat haalistuneita, oikeanpuoleiset kuviot ovat säilyneet parhaiten. Kuvapinnasta on ainakin kerran poistettu jäkälää, joka peittää kuitenkin edelleen osan kuvioista. Muun muassa Timo Miettinen mainitsee, että Verlan maalaukset näkyivät ennen paremmin. Jäkälien poisto saattoi vaikuttaa tähän.


title: Verlan kalliomaalaus

text: Pohjoisesta eli vasemmalta laskettuna ”jonon” ensimmäinen hirvi on suuri ja sarveton yksilö, jonka hirvimäisistä piirteistä ei voi erehtyä. Hirven korvat ovat pystyssä, ja keskelle vartaloa on painettu ”sydänpiste”. Jalat ovat jääneet lyhyiksi tai ne ovat haalistuneet pois. Hirven selässä seisoo ihmishahmo, joka on maalattu tikku-ukkomaiseksi. Hirvi ja ihminen vaikuttavat eri tyylisiltä. Ihmisen kädet roikkuvat pitkinä alaspäin, ja päässä on ulokkeet, jotka on tulkittu sarviksi. Hahmo on nimetty usein hirvellä ratsastavaksi šamaaniksi.


title: Verlan kalliomaalaus

text: ”Šamaanin” pään kohdalle sattuu seuraavan hirven turpa. Kuvio on haalistunut ja säilynyt vain osittan. Se vaikuttaa eri aikaan tehdyltä. Hirvelle on merkitty viivamaiset korvat tai sarven tyngät. Ensimmäisen hirven tasalle ja toisen hirven takaosan alapuolelle on maalattu pyöreäturpainen pienempi hirvi. Hirven vartalossa saattaa olla ”sydänpiste”.


title: Verlan kalliomaalaus

text: Seuraavat kaksi heikosti erottuvaa hirveä ovat toisen hirven korkeudella. Niiden välissä näyttää seisovan täytteisesti maalattu ihmishahmo kädet ylös sivuille kohotettuna ja jalat sivulle haarallaan. Hirvien oikealla puolella on viivojen sykermä, josta erottuu selvästi nelijalkainen oikealle katsova eläinhahmo. Se voi esittää peuraa, mutta tulkinta voi päätyä hirveenkin.


title: Verlan kalliomaalaus

text: Täyteisen eläimen alle on maalattu ääriviivoin heikosti erottuva pieni hirvi, joka katsoo oikealle. Sillä ei näy jalkoja, mutta korvat ovat pystyssä. Tämän hirven takana seisoo kädet lanteilla ympyrä- tai kolmiopäinen ihmishahmo. Kasvoista erottuu heikosti silmät. Ihmisen oikealla puolella on vinoja viivoja, jotka voidaan yhdistää sik-sak-kuvioksi, jonka uskotaan esittävän käärmettä.


title: Verlan kalliomaalaus

text: Seuraava kuvio on vasemmalle katsova hirvi, jonka pää on maalattu täyteiseksi, vaikka vartalo on muutoin hahmoteltu ääriviivoin. Hirvellä näkyy ”sydänpiste”, kuten näkyy myös seuraavalla hirvellä. Sillä on turpa kiinni edeltävän hirven takapuolessa ja päässään suuri kolmiomainen uloke. Vaikuttaa siltä, että turvan muotoa olisi muutettu. Molemmat jalat on maalattu kahdella rinnakkaisella vedolla.


title: Verlan kalliomaalaus

text: Viimeinen kuvio on suttaantunut puuromaiseksi alueeksi. Väriaineen joukosta saattaa pilkistää hirveä esittävä kuvio. Eräät ovat havainneet hirven yläpuolella haalistuneita venekuvioita. Epävarma havainto on äärimmäisenä oikealla olevasta ihmishahmosta.


title: Verlan kalliomaalaus

text: Maalaukset on tehty mannerjäätikön sileäksi kuluttamaan rapakivigraniittikallioon. Sadeveden kalliosta liuottanutta piidioksidia on saostunut maalauksen päälle sitä suojaavaksi kerrokseksi. Kivennäiskalvo on läpinäkyvä ja suojaa maalauksia sään vaikutuksilta.


title: Verlan kalliomaalaus

text: Useat ihmiset ovat huomanneet, että tietyssä valossa ja sopivasta kulmasta katsoen kallio muistuttaa ihmisen kasvojen profiilia. Tällaisia kallioita voidaan kutsua antropomorfisiksi kallioiksi. Suomessa on muitakin kalliomaalauksia, joiden kalliossa esiintyy tunnistettavia kasvoja. Tällaisia ovat Verlan lisäksi esimerkiksi Astuvansalmi, Valkeisaari, Uutelanvuori, Löppösenluola, Tupavuori, Lakiasuonvuori (kahdet kasvot) ja Viherinkoski (siirtolohkare).


title: Verlan kalliomaalaus

text: Kallion juurella on tehty arkeologisia kaivauksia sukeltamalla, mutta niissä ei ole tehty minkäänlaisia löytöjä. Esimerkiksi Astuvansalmella löytyi meripihkariipuksia, jotka oli heitetty uhrina veteen maalauksen eteen.


title: Jyrki Salminen

text: Jyrki Salminen voi tarkoittaa seuraavia henkilöitä


title: Anni tahtoo äidin

text: Anni tahtoo äidin on Anssi Mänttärin ohjaama ja käsikirjoittama elokuva vuodelta 1989. Elokuva oli tiivistä työputkea seuranneen tauon jälkeen Mänttärin ensimmäinen elokuva. Se poikkesi lajiltaan aiemmista, joskin Mänttäri itse liittää sen mieluummin aiempiin elokuviinsa kuin erilliseksi lastenelokuvaksi.


title: Anni tahtoo äidin

text: Elokuva sai valtion laatutukipalkinnon ja Susanna Haavisto sivuosa-Jussin roolista kampaaja Leena Järvenpäänä.


title: Anni tahtoo äidin

text: Aikalaisarvioissa elokuva sai sekä myönteistä että kielteistä vastaanottoa. Peter von Bagh huomauttaa, että se on harvoja kotimaisia lastenelokuvia, jotka käsittelevät lasta (ja lapsikatsojia) ajattelevina olentoina, aikuisten tasavertaisina kumppaneina. Velipekka Makkosen mielestä Mänttäri on kadottanut teränsä siirryttyään tekemään 'lastenelokuvaa.


title: Gibraltar College of Further Education

text: Gibraltar College of Further Education on Gibraltarilla toimiva oppilaitos, joka on tarkoitettu yli 16-vuotiaille opiskelijoille. Siellä on sekä kokoaikaista opiskelua että täydennyskoulutuskursseja jo työelämään siirtyneille.


title: Gibraltar College of Further Education

text: Koulun edeltäjä oli vuonna 1948 Gibraltarin telakalle perustettu tekninen koulu. Britannian 1960-luvun suuren ammattikoulu-uudistuksen yhteydessä sen nimi ja kurssitarjonta muuttuivat, ja siitä tuli Gibraltar & Dockyard Technical College. Koulun rahoituksesta vastasivat vuoteen 1985 asti Gibraltarin hallitus ja Britannian puolustusministeriö yhdessä. 1980-luvun kuluessa koulun opettajakunta ja rahoitus siirtyivät kokonaan gibraltarilaisten huoleksi, ja samalla nimi muuttui nykyiseen muotoonsa. Nykyisin koulussa voi suorittaa myös GSCE-tutkinnon (General Certificate of Secondary Education).


title: Gibraltar College of Further Education

text: Kokoaikaisilla kursseilla voi opiskella informaatioteknologiaa, kauppa- ja rahoitusalaa ja rakennusalaa yksi- ja kaksivuotisilla opintolinjoilla.


title: Tommi Tiilikainen

text: Tommi Tiilikainen (s. 1987) on suomalainen lentopallovalmentaja. Ennen ulkomaille siirtymistään Tiilikainen valmensi Kokkolan Tiikerit kolmeen SM-kultaan, yhteen SM-hopeaan ja kolmeen Suomen Cupin kultaan vuosina 2012–2016.


title: Tommi Tiilikainen

text: Myöhemmin Tiilikainen on valmentanut SWD Dürenin Bundesliigassa pronssille sekä voittanut Toyoda Gosein valmentajana hopeaa Japanin liigassa ja cupissa. Toyoda Gosein valmentajaksi Tiilikainen siirtyi vuonna 2017 hetki sen jälkeen, kun hän oli solminut Dürenin kanssa kevääseen 2019 ulottuneen jatkosopimuksen.


title: Tommi Tiilikainen

text: Aloittaessaan päävalmentaja Kokkolan Tiikereissä kaudella 2012–2013 silloin 25-vuotias Tiilikainen oli kaikkien aikojen nuorin lentopalloliigassa valmentanut päävalmentaja. Myöhemmin Tiilikaisesta tuli myös kaikkien aikojen nuorin pääsarjavalmentaja, joka on valmentanut aikuisten pääsarjapalloilujoukkueen Suomessa Suomen mestariksi. Hän oli vasta 25-vuotias Tiikereiden voittaessa mestaruuden keväällä 2013.


title: Tommi Tiilikainen

text: Tiilikainen aloitti valmentajauransa vuonna 2011 Suomen alle 18-vuotiaiden poikien maajoukkueen valmennusryhmässä. Ennen sitä hän oli erittäin lupaava lentopalloilija, joka oli valittu muun muassa vasta 19-vuotiaana miesten maajoukkueryhmään vuonna 2006. Vaikeat loukkaantumiset lopettivat Tiilikaisen uran alle kuin hän täytti 20 vuotta.


title: Tommi Tiilikainen

text: Juniorivuosina porvoolaislähtöinen Tiilikainen kokeili monia eri lajeja, esimerkiksi tennistä, balettia ja telinevoimistelua. Lentopallon pariin hänet toi hänen oma isänsä, jolla oli taustaa pelaajana ja valmentajana.


title: Tommi Tiilikainen

text: Tiilikainen kuului ikäluokkansa vuosina 1987–1988-syntyneiden poikien maajoukkueeseen ja saavutti menestystä lentopallon lisäksi beach volleyssa. Hän opiskeli ylioppilaaksi Kuortaneella, jossa hän mys harjoitteli Lentopalloliiton valtakunnallisessa valmennuskeskuksessa. Keväällä 2006 19-vuotias Tiilikainen valittiin suoraan 1-sarjatasolta toisen silloisen huippulahjakkuuden Urpo Sivulan kanssa miesten maajoukkueryhmään. Mutta A-maajoukkueura jäi haaveeksi, kun Tiilikainen ajautui pahaan loukkaantumiskierteeseen, joka piti hänet sivussa pelikentiltä useita kausia. 20-vuotias Tiilikainen haki etsi aikansa ratkaisuja selkävaivoihin spesialistien ja lajiliittojen lääkäreiden luota, mutta jossain vaiheessa hän päätti luovuttaa ja lopettaa peliuransa. Tiilikainen itse on kuvannut loukkaantumisvaivojaan ja peliuransa loppua "maailman romahtamiseksi" ja "araksi aiheeksi puhua".


title: Tommi Tiilikainen

text: Kaudella 2010–2011 Tiilikainen teki paluun yllättäen takaisin lentopallokentille. Hän pelasi Ykkössarjassa liberona Kuutoset Volleyn joukkueessa. Tiilikainen käväisi ennen kauden alkua myös mestaruusliigajoukkue Raision Loimun testattavana, mutta osapuolet eivät tehneet sopimusta. Yksi kausi Ykkössarjassa sai Kuutosten ykkösliberona pelanneelle Tiilikaiselle riittää: selkävaivat vaivasivat häntä edelleen.


title: Tommi Tiilikainen

text: Lyhyeksi jääneen paluun jälkeen Tiilikainen alkoi keskittyä toden teolla valmentamiseen. Hän oli asettunut Kuortaneelle jo edellisellä kaudella osallistuen samalla Lentopalloliiton valmennuskeskuksessa harjoitelleiden nuorten maajoukkuepelaajien valmentamiseen. Kaudella 2011–2012 Tiilikainen otti enemmän vastuuta maajoukkueryhmän päivittäisestä harjoittelusta ja asetti tulevaisuuden tavoitteekseen valmentamisen ulkomailla.


title: Tommi Tiilikainen

text: Tiilikainen toimi nuorten maajoukkueen päävalmentajan Pekka Lahtisen aisaparina, kun joukkue selvitti tiensä vuosien tauon jälkeen poikien EM-lopputurnaukseen. Tiilikainen toimi Lahtisen aisaparina lopulta kaksi kertaa EM-lopputurnauksessa, kun nuorten maajoukkue pelasi myös alle 20-vuotiaiden EM-lopputurnauksessa vuonna 2012.


title: Tommi Tiilikainen

text: Kaudeksi 2012–13 Tiilikainen solmi päävalmentajasopimuksen lentopallon Mestaruusliigaan Kokkolan Tiikereiden joukkueeseen. Seura oli säilyttänyt edelliskaudella sarjapaikkansa vain niukasti voittamalla liigakarsintapelit otteluvoitoin 3–2. Nuoren kokemattoman valmentajan pestaaminen oli seuralta yllätysveto. Tiikerit sai kasattua kaudeksi Tiilikaisen hyvillä suhteilla 2012-13 selvästi edelliskaudella liigakentille takaisin palanneen seuran rosteria iskukykyisemmän joukkueen. Tiilikainen sai houkuteltua seuraan entisiä pelikavereitaan, muun muassa maajoukkuepelaaja Urpo Sivulan Saksan Bundesliigasta ja Tomi Rumpusen Saksan kakkosliigasta. Myöhemmin tammikuussa myös maajoukkuehakkuri Olli-Pekka Ojansivu siirtyi Tiikereihin. Myös nuorten maajoukkuelibero Lauri Kerminen jatkoi seurassa Tiilikaisen valmennuspestin ratkettua.


title: Tommi Tiilikainen

text: Tiilikainen tuli pääsarjahistorian kaikkien aikojen nuorin päävalmentaja, kun hän debytoi kokkolalaisseuran päävalmentajana syyskuussa 2012. Runkosarjassa Tiikerit sijoittui neljänneksi voittaen 33 ottelustaan 22. Puolivälierissä Lentopalloseura Ettan voitoin 3–2 kaatanut Tiikerit yllätti välierissä täysin hallitsevan Suomen mestarin ja runkosarjan voittaneen Vammalan Lentopallon suoraan otteluvoitoin 4–0. Finaaleissa Tiilikainen luotsasi Tiikerit Suomen mestariksi otteluvoitoin 4–2, mikä teki hänestä kaikkien aikojen nuorimman päävalmentajan, joka on valmentanut aikuisten pääsarjajoukkueen Suomen mestariksi Suomessa. Esimerkiksi Timo Hoivalalla oli täyttänyt 27 vuotta, kun hän johti ensimmäisellä kaudellaan valmentajana KuPS-Volleyn lentopallon Suomen mestariksi vuonna 1991. Puolestaan Henrik Dettmann oli 28-vuotias valmentaessaan HNMKY:n miesten koripallon Suomen mestariksi vuonna 1987. Nuori valmentaja keräsi runsaasti kehuja paitsi seuralta myös pelaajilta upean kauden jälkeen. Tiilikainen itse kommentoi ennen finaalisarjaa joukkueensa valmentamista melkoiseksi sirkukseksi, jossa hänen ei auta olla muuta kuin tirehtöörinä.


title: Tommi Tiilikainen

text: Jatkosopimus Tiikereihin solmittiin toukokuussa 2013. Uuteen kauteen hallitsevan Suomen mestari lähti mestarisuosikkina laajentuneella rungollaan. Tiikerit osallistui myös CEV-cupiin seuran historian ensimmäistä kertaa, mutta tippui avauskierroksella kultaisessa erässä lopulta serbialaiselle MOK Djerdap Kladonoville. Challenge Cupissa joukkue eteni 16. joukkoon. Kotimaassa Tiikerit voitti seurahistorian ensimmäisen Suomen Cupin tammikuussa 2014. Lentopalloliigassa Tiikerit jäi runkosarjassa toiseksi edellään VaLePa, joka voitti myöhemmin Tiikerit SM-finaaleissa otteluvoitoin 4-2.


title: Tommi Tiilikainen

text: Kausi 2014-15 oli Tiilikaisen valmentamalle Tiikereille lähes edelliskauden toisinto, sillä poikkeuksella, että Tiikerit voitti Suomen mestaruuden. Tammikuussa 2015 Tiikerit voitti toistamiseen Suomen Cupin, ja kevään pudotuspeleihin se lähti runkosarjan toiselta paikalta edellään VaLePa. Pudotuspeleissä Tiikerit oli tappioton voittaen ylivoimaiseen tyyliin SM-kullan.


title: Tommi Tiilikainen

text: Maaliskuussa 2015 alkanut Tiikereiden voittoputki kesti peräti 35 ottelua, kunnes joukkue helmikuussa 2016 VaLePalle runkosarjan ottelussa. Saavutettu 35 ottelun voittoputki oli ennennäkemätön lentopalloliigan historiassa. Tammikuussa 2016 Tiikerit ylsi kolmannen kerran peräkkäin Suomen Cupin mestariksi. Mestaruusliigan runkosarjassa Tiikerit hävisi kauden 2015–2016 aikana vain yhden pelin ja teki liigahistorian kaikkien aikojen runkosarjan piste-ennätyksen 85 pisteellään. Finaaleihin Tiikerit ylsi neljännen kerran peräkkäin keväällä 2016 Tiilikaisen opein. Loppuottelusarjassa kokkolalaiset pesivät VaLePan suoraan voitoin 3–0. Täten Tiikerit pelasi pudotuspelit edellisvuoden tavoin häviämättä otteluakaan, mihin kukaan muu lentopallojoukkue ei Suomessa aiemmin ole kyennyt. Kokkolalaisseura voitti myös valmentajansa johdolla yhtä ottelua lukuun ottamatta kauden 2015–16 kaikki liigaottelunsa. Lentopalloliigan runkosarja, pudotuspelit ja Suomen Cupin ottelut yhteenlaskettuna Tiikerit voitti 41 ottelusta 40.


title: Tommi Tiilikainen

text: Puolisentoista viikkoa Tiikereiden ja Tiilikaisen uran kolmannen Suomen mestaruuden ratkeamisesta Saksan Bundesliigassa pelaava SWD Düren ilmoitti tehneensä Tiilikaisen kanssa vuoden mittaisen sopimuksen. Suomalaisvalmentaja valittiin 35 hakijan joukosta luotsaamaan saksalaista huippujoukkuetta. Tiilikainen sai varsin vapaat kädet koota mieluisensa joukkue, ja Düreniin siirtyikin useita hänen alaisuudessaan aiemmin pelanneita tai muuten läheisesti tuntemiaan pelaajia, muun muassa Ossi ja Tomi Rumpunen, Jani Sippola ja Roman Sauss. Tiilikainen lunasti nopeasti seurajohdon luottamuksen taakseen ja kirjoitti 2-vuotisen jatkosopimuksen saksalaisseuraan, kun debyyttikausi Bundesliigassa oli edennyt vasta noin puoliväliin.


title: Tommi Tiilikainen

text: Runkosarjassa neljänneksi yltäneen Dürenin kausi päättyi Saksan liigan välierissä, kun Düren taipui kaksi otteluvoittoa vaatineessa ottelusarjassa VfB Friedrichshafenille voitoin 2-0. Koska Bundesliigassa ei pronssiotteluita sarjajärjestelmän mukaisesti pelattu, välieräsarjan hävinnyt osapuoli sai käteen pronssimitalit. Mitalijuhlien jälkeen Tiilikainen ja Duren ilmoittivat, että suomalaisvalmentaja siirtyy valmentamaan Japanin lentopalloliigaan Toyoda Gosei Trefuerzaan.


title: Tommi Tiilikainen

text: Tiilikainen solmi tammikuussa 2017 kahden vuoden jatkosopimuksen Dürenin kanssa tietämättään, että muutamaa kuukautta myöhemmin hänelle tarjoutuisi huippupesti Japanin lentopalloliigasta. Yhdessä Dürenin ja Toyota Gosein kanssa osapuolet saivat kuitenkin neuvoteltua Tiilikaisen siirron Toyota Goseihin, jonka valmentajana hän voitti ensimmäisenä vuonnaan Japanissa pronssia.


title: Tommi Tiilikainen

text: Tiilikaisen muutamaa vuotta nuorempi sisko Riikka Tiilikainen, on pelannut Mestaruusliigassa. Tämän kasvattajaseura on Porvoon NMKY. Hän on edustanut Suomea myös beachvolleyn alle 18-vuotiaiden EM-kisoissa.


title: HMAS Vampire (D11)

text: HMAS Vampire (viirinumero D11) oli Australian kuninkaallisen laivaston vuonna 1959 palvelukseenotettu Daring-luokan hävittäjä.


title: HMAS Vampire (D11)

text: Alus tilattiin Cockatoo Island Dockyardilta Sydneystä ja sen köli laskettiin 1. heinäkuuta 1953. Alus laskettiin vesille 23. kesäkuuta 1956 kumminaan kenraalikuvernööri Sir William Slimin puoliso ja se otettiin palvelukseen 23. kesäkuuta 1959 ensimmäisenä päällikkönään Eric J. Peel.


title: HMAS Vampire (D11)

text:
Palvelukseenoton jälkeen alus oli seuraavat neljä kuukautta koeajoissa ja sen ensimmäinen tehtävä oli 27 vuorokauden purjehdus Uuteen-Seelantiin. Lokakuusta 1959 maaliskuuhun 1960 alus harjoitteli Australian ja Uuden-Seelannin laivastojen kanssa itärannikolla ja Tasmanian merellä. Vierailtuaan Uudessa-Seelannissa alus palasi Sydneyyn maaliskuussa 1960, mistä se lähti kesäkuussa Singaporeen.
Alus oli alkuvuodesta 1980 huollettavana Sydneyssä ennen siirtoaan koululaivaksi. Vuoden lopula ja parina seuraavana vuonna alus teki lukuisia koulutuspurjehduksia yhdessä "HMAS Jervis Bayn" kanssa. Alus siirrettiin heinäkuussa 1982 modernisoitavaksi Newcastleen New South Wales State Dockyardille, mistä se vapautui marraskuussa. Alus teki tammikuussa 1983 jälleen koulutuspurjehduksen Uuteen-Seelantiin "Jervis Bayn" kanssa ennen käväisyä Singaporessa yhdessä TG 628.9 kanssa maalis-huhtikuussa. Toukokuussa alus teki jälleen koulutuspurjehduksen.


title: HMAS Vampire (D11)

text:
Lokakuussa 1983 alus avusti Taronga Park Zoon henkilöstöä vapautettaessa kaksi leopardihyljettä luontoon , minkä jälkeen alus vieraili Melbournessa ja Brisbanessa. Vuoden lopulla alus teki vielä yhden koulutuspurjehduksen
Alus siirrettiin koululaivaksi Brisbanessa. Vuoden päätti toinen koulutuspurjehdus Whitsundayn salmeen ja North Queenslandin satamiin. Vuoden 1984 alussa aluksen kattilahuoneessa syttyi tulipalo, jossa ei kuitenkaan tullut henkilövahinkoja ja vauriot saatiin korjattua viikossa. Touko-kesäkuussa alus oli huollettavana NSW:n telakalla Newcastlessa, mikä edelsi palvelusta Kaakkois-Aasiassa. Elo-syyskuussa alus vieraili Surabayassa, Kuantanissa ja Lumutissa ennen kymmenen päivän miehistön tekemää huoltoa Singaporessa. Alus palasi koululaivaksi palattuaan Sydneyyn lokakuussa. Vuoden lopun aluksella harjoiteltiin navigointia Torresin ja Whitsundayn salmissa.


title: HMAS Vampire (D11)

text: Vuoden 1985 alkupuoliskolla alus teki koulutuspurjehduksen Uuteen-Seelantiin ja Queenslandiin yhdessä "Jervis Bayn" kanssa. Purjehduksen jälkeen alus oli kolme kuukautta huollettavana Sydneyssä, minkä päätyttyä alus vieraili Portlandissa ja Melbournessa. Vuoden lopun alus oli jälleen navigointiharjoituksissa.


title: HMAS Vampire (D11)

text: Huhtikuussa 1986 tehtiin päätös aluksen palveluksesta poistosta. Alus teki viimeisen purjehduksensa Cairnsiin, Townsvilleen, Suvaan, Apiaan ja Aucklandiin, mikä päättyi 24. kesäkuuta saapumiseen Sydneyyn. Seuraavien viikkojen aikana alus valmisteltiin palveluksesta poistoon. Alus poistettiin palveluksesta 13. elokuuta 1986, jolloin se oli palvellut kaikkiaan 27 vuotta ja matkannut kaikkiaan 808 026 merimailia.


title: HMAS Vampire (D11)

text: Vaikka alus sijoitettiin reserviin se säilyi hyväkuntoisena ja esitys aluksen sijoittamisesta museoon hyväksyttiin. Esityksen mukaisesti alus lahjoitettiin Australian National Maritime Museumille ja se sijoitettiin laituriin Sydneyn Darling Harbouriin.


title: HMAS Vendetta (D08)

text: HMAS Vendetta (viirinumero D08) oli Australian kuninkaallisen laivaston vuonna 1958 palvelukseenotettu Daring-luokan hävittäjä.


title: HMAS Vendetta (D08)

text: Alus tilattiin Williamstown Naval Dockyardilta ja sen köli laskettiin 4. heinäkuuta 1949. Alus laskettiin vesille 3. toukokuuta 1954 kumminaan H. M. L. Wallerin leski rouva N. Waller ja se otettiin palvelukseen 26. marraskuuta 1958 Melbournessa ensimmäisenä päällikkönään Ronald J. Robertson.


title: HMAS Vendetta (D08)

text: Alus poistettiin palveluksesta 9. lokakuuta 1979 ja se sijoitettiin reserviin. Oltuaan yli seitsemän vuotta ankkurissa Athol Bayssä alus myytiin romutettavaksi tammikuussa 1987 Ming Hsich Steel Millille. Alus hinattiin Sydneystä romuttajalle Taiwaniin.


title: HMAS Voyager (D04)

text: HMAS Voyager (viirinumero D04) oli Australian kuninkaallisen laivaston vuonna 1957 palvelukseenotettu Daring-luokan hävittäjä.


title: HMAS Voyager (D04)

text: Alus tilattiin Cockatoo Docks and Engineering Companylta Sydneystä ja sen köli laskettiin 10. lokakuuta 1949. Alus laskettiin vesille 1. toukokuuta 1952 kumminaan pääministeri Robert G. Menziesin puoliso Patti Menzies ja se otettiin palvelukseen 12. helmikuuta 1957 ensimmäisenä päällikkönään G. J. B. Grabb.


title: HMAS Voyager (D04)

text: Alus upposi 10. helmikuuta 1964 kolaroituaan lentotukialus "HMAS Melbournen" kanssa. Onnettomuudessa sai surmansa 82 henkeä, neljätoista upseeria mukaan lukien aluksen päällikkö, 67 merimiestä ja yksi telakan siviilityöntekijä. Aluksen hylky on 20 merimailia Cape Perpendivularista.


title: Carl Axel Trolle-Wachtmeister

text: Carl Axel Trolle-Wachtmeister (9. toukokuuta 1754 – 5. huhtikuuta 1810 Trolle-Ljungby, Skåne, Ruotsi) oli ruotsalainen valtakunnandrotsi. Hän oli vuodesta 1779 oikeuskansleri, sai Kustaa III:lta vuonna 1782 arvonimen yksi valtakunnan herroista, vuodesta 1787 valtaneuvos ja valtakunnandrotsi ja 1789 korkeimman oikeuden jäsen. Vuoden 1809 vallankumouksen jälkeen hänestä tuli uuden hallituksen ensimmäinen oikeusvaltioministeri.


title: Carl Axel Trolle-Wachtmeister

text: Hänen isoisänsä oli Carl Hans Wachtmeister.


title: Hans Gabriel Trolle-Wachtmeister

text: Hans Gabriel Trolle-Wachtmeister (11. syyskuuta 1782 – 11. heinäkuuta 1871) oli Ruotsin oikeuskansleri vuosina 1809–1817. Hänen muistelmansa "Anteckningar och minnen" julkaistiin 1889. Hänen isänsä oli oikeuskansleri Carl Axel Trolle-Wachtmeister.


title: Otto Trüstedt

text: Otto Alexander Paul Trüstedt (30. maaliskuuta 1866 Pariisi, Ranska – 11. syyskuuta 1929 Helsinki) oli Suomessa vaikuttanut saksalaistaustainen kaivosinsinööri ja malmigeologi. Hän oli Pitkärannassa kaivosinsinöörinä 1888–1904, sitten Geologisen tutkimuslaitoksen malmigeologi ja vuodesta 1918 vt. valtiongeologi. Hän löysi Outokummun kuparimalmin, mikä oli ratkaiseva Suomen kaivosteollisuuden kannalta. Hän oli vuodesta 1927 Helsingin yliopiston kunniatohtori. Hänen teostaan "Die Erzlagerstätten von Pitkäranta am Ladoga See" (1907) pidetään klassisena malmigeologian tutkimuksena.


title: Otto Trüstedt

text: Trüstedtin mukaan on nimetty nikkelimineraali ((Ni,Co)3Se4) Trüstedtit. Suomessa pidettiin vuonna 1985 hänen mukaansa nimetty kansainvälinen malmigeologiasymposium Otto Trüstedt symposium. Outokumpu Oy:n mitali on nimeltään Otto Trüstedtin mitali.


title: Otto Trüstedt

text: Trüstedt opiskeli Falunin vuorikoulussa 1885–1888. Trüstedtin isä oli Pitkärannan kaivoksen johtaja Otto Gottlob (t. Gottlieb) Trüstedt.


title: Julkiteoria

text: Julkiteoria (engl. espoused theory) tarkoittaa ihmisen toiminnalleen esittämiä perusteluita. Julkiteorian käsite on "käyttöteorian" ohella toinen keskeinen käsite Chris Argyrisin ja Donald Schönin kehittämässä toiminnan teoriassa (engl. theory of action).


title: Julkiteoria

text:
Julkiteorian mukaiset rationaaliset toiminnan perustelut, siis ne, jotka kysyttäessä kerrotaan, voivat olla erilaisia, jopa vastakkaisia käyttöteorian sisältämiin toiminnanperusteluihin nähden.
Julkiteoria voi ilmetä muodikkaiden ja arvostettujen termien käyttämisenä oman toiminnan kuvaamiseen. Esimerkiksi aikuiskouluttaja saattaa kuvata toimintaansa "osallistujakeskeiseksi", "dialogiseksi" tai "konstruktivistiseksi".


title: Paavo Ellilä

text: Paavo Ellilä (21. maaliskuuta 1909 Elimäki – 1990) oli suomalainen maanviljelijä ja näytelmäkirjailija.


title: Jyrki Salminen (TJ Group)

text: Jyrki Kalle Tapio Salminen (s. 1962) on suomalainen yritysjohtaja, joka on toiminut TJ Groupin toimitusjohtajana.


title: Jyrki Salminen (TJ Group)

text: Salminen vaurastui teknobuumin huipulla, kun hän myi perustamansa it-yrityksen TJ Groupin osakkeita yhtiön pörssilistautumisen yhteydessä. Salminen sai tuomion törkeästä sisäpiiritiedon väärinkäytöstä sekä kolmesta arvopaperimarkkinoita koskettavasta tiedottamisrikoksesta TJ Groupin pörssilistautumisessa. Salminen tuomittiin korkeimmassa oikeudessa 2 vuoden ja 4 kuukauden vankeuteen.


title: Jyrki Salminen (TJ Group)

text: Nykyään Salminen toimii yhtiössään Strömsö Property Development, joka rakennuttaa Tammisaaren edustalla olevalle Strömsön saarelle luksustason loma-asuntoja ja myy rantatontteja.


title: Matti Orpana

text: Matti Orpana (26. syyskuuta 1909 Käkisalmi – 1993) oli suomalainen kansakoulunopettaja ja kirjailija.


title: Matti Orpana

text: Orpana oli opettajana Sippolassa 1949 ja Virolahdella Ravijoen kansakoululla 1954–1970.


title: Jim Stolze

text: Jim Stolze (s. 30. marraskuuta 1973) on Internet-strategian asiantuntija. Hän on perustanut useita alan yrityksiä, työskennellyt Hollannin suurimmilla verkkosivustoilla ja kirjoittanut aiheesta kolme kirjaa. TED.com valitsi Jim Stolzen yhdeksi kahdestatoista lähettiläästään ympäräri maailmaa. Lisäksi hän on suosittu puhuja kansainvälisissä konferensseissa ja yritystilaisuuksissa.


title: Jim Stolze

text: Stolze valmistui Amsterdamin VU-yliopistosta ja suoritti MBA:nsa Lemniscaat Business Schoolissa. Hänen pro gradu -työnsä internet-käytöstä ja onnellisuudesta toimi alkusysäyksenä tutkimushankkeelle Virtual Happiness Project. Usea tutkimus osoittaa että ihmiset joilla on mahdollisuus käyttää Internetiä ovat merkittävästi onnellisempia.


title: Jim Stolze

text: Kansainvälistä huomiota Stolze saavutti ihmiskokeella, jossa hän eli kuukauden ajan ilman verkkoyhteyksiä. Tämän jälkeen hän liittyi Lifehackers-liikkeeseen ja kirjoitti sähköpostikäyttäjän selviytymisoppaan How to Survive Your Inbox (). Ennen esikoisteostaan Stolze oli myös yksi DutchCowboys-blogin pääkirjoittajista.


title: Jim Stolze

text: Hänen tuorein kirjansa on nimeltään "Uitverkocht!" eli "Loppuunmyyty", jossa hän kuvailee huomiotalouden toimintaa. Kirja oli Hollannissa ehdolla vuoden bisneskirjaksi.


title: Jim Stolze

text: Jim Stolze on TEDx-yhteisön johtohahmo. Yhdessä tiiminsä kanssa hän on järjestänyt kolme TEDxAmsterdam-tapahtumaa, joissa ovat vierailleet puhujina muun muassa teknologiavisionääri Kevin Kelly, tanskalainen arkkitehti Bjarke Ingels, entinen astronautti Wubbo Ockels ja professori Barry Schwartz. Vuonna 2012 Jim Stolze muutti viideksi kuukaudeksi Dohaan (Qatar) perustamaan TEDin ja Dohan elokuvainstituutin uutta organisaatiota tukemaan TEDin tehtävää "levittämisen arvoisten ideoiden" jakamisesta.


title: Kampakäpypalmu

text: Kampakäpypalmu ("Dioon edule") on käpypalmuihin kuuluva laji, jota esiintyy Pohjois-Amerikassa Meksikossa. Sen levinneisyysalue Itäisen Sierra Madren vuoristossa on laaja. Kampakäpypalmun elinympäristöä ovat trooppisten lehtimetsien ja tammimetsien välivyöhykkeen kiviset alueet ja kalliot.


title: Kampakäpypalmu

text: Laji on uhanalaisuusluokituksessa silmälläpidettävä (NT).


title: Eino Jäppinen

text: Eino Arvid Jäppinen (22. lokakuuta 1911 Valkeala – 29. toukokuuta 2005 Espoo) oli suomalainen toimittaja, levikkipäällikkö ja kirjailija.


title: Eino Jäppinen

text: Jäppinen oli Pieksämäki-lehden päätoimittajana ja sen jälkeen levikkipäällikkönä 1950-luvulla Uusi Suomi-lehdessä ja 1960- sekä 1970-luvuilla Helsingin Sanomissa.


title: Eino Jäppinen

text: Jäppinen osallistui 1930-luvun lopulla reserviupseereiden tiedotusalan kertausharjoituksiin ja vähän ennen toisen maailmansodan alkua hän teki opinto- ja tutustumismatkan Saksaan ja Puolaan heinä-elokuussa 1939.


title: Eino Jäppinen

text: Jatkosodan alussa Jäppinen toimi tiedotuskomppanian päällikkönä. Anottuaan siirtoa kenttäarmeijaan 1942 hän toimi viimeksi kesällä 1944 pataljoonankomentajana Karjalankannaksella ja syksyllä 1944 aselevon jälkeen lohkonsa linnoitusvastaavana.


title: Focșani

text: Focşani (; ; ) on Vrancean piirikunnan pääkaupunki Moldovassa Romaniassa. Kaupungin väkiluku vuonna 2011 oli 73 868.


title: Focșani

text: Vuoden 2011 väestölaskennan mukaan Focșanissa asui 73 868 asukasta ja sen väestötiheys oli 1 535 /km².


title: Focșani

text: Focşani sijaitsee alueella, jolla on paljon lohkoliikuntoja, mikä lisää maanjäristyksien vaaraa. Alue on tunnettu viinistä. Luonnonvaroina alueella on rautaa, hiiltä, kuparia ja maaöljyä.


title: Focșani

text: Koska kaupunki sijaitsi Moldovan ja Valakian rajalla, se oli Venäjän keisarikunnan ja Balkanin välisellä tärkeällä kauppareitillä. Kaupungin lähettyvillä pidettiin vuonna 1772 Venäjän keisarikunnan ja Osmanien valtakunnan konferenssi. Vuonna 1789 osmanit kärsivät tappion Focşanin taistelussa Habsburgin monarkiaa ja Aleksandr Suvorovin johtamaa Venäjän keisarikuntaa vastaan.


title: Focșani

text: Krimin sodan jälkeen Focşani oli tärkeä Moldavian ja Valakian välillä sijaitseva hallinnollinen keskus. Alexandru Ioan Cuzasta tuli ensimmäinen uuden ajan hallitsija, kun hänet valittiin samanaikaisesti sekä Moldavian että Valakian ruhtinaaksi. Kaupunki vaikutti merkittävästi Romanian kuningaskunnan syntyyn, ja sen muistoksi keskustorille on pystytetty obeliski.


title: Focșani

text: Ensimmäisessä maailmansodassa kaupungin halkaisi linnoitusalue, joka tunnetaan nimellä Siretin linja. Joulukuussa 1917 kaupungissa allekirjoitettiin Romanian kuningaskunnan ja keskusvaltojen välinen aselepo.


title: Haaraheltta

text: Haaraheltta ("Cantharellula umbonata"), aiemmin nimellä harmaa vahvero, on yleinen erityisesti kangasmetsissä tavattava syötävä sienilaji. Se on suhteellisen pienikokoinen, ei yleensä yli 5 cm leveä, väriltään jalka ja yläpinta ovat harmaat, toisinaan sinertävät. Heltasto on aluksi valkoinen samoin kuin itiöpöly. Haaraheltan nimitys kuvaa hyvin helttamuodostelmaa, joka on epätavallinen.


title: Haaraheltta

text: Sitkeytensä ja ulkomuotonsa vuoksi lajia on pidetty vahveroiden sukulaisena, mutta se kuuluu geneettisesti lähemmäs esimerkiksi valmuskoita.


title: Haaraheltta

text: Haaraheltta on lähes tuoksuton ja miedonmakuinen, mutta sopii ravinnoksi.


title: Kampakävykit

text: Kampakävykit ("Dioon") on käpypalmujen samiakävykkikasvien ("Zamiaceae") heimoon kuuluva suku. Se sisältää 12 lajia, joista kymmenen on koko maailmassa uhanalaista.


title: Kampakävykit

text: Lajit ja uhanalaisus:


title: Just Dance 4

text: Just Dance 4 on Ubisoft Parisin kehittämä ja Ubisoftin julkaisema tanssipeli. Peli julkaistiin syksyllä 2012 Wiille, Xbox 360:lle ja PlayStation 3:lle sekä myöhemmin Wii U:lle. Xbox 360 käyttää pelin ohjaamiseen Kinectiä ja PlayStation 3 käyttää pelin PlayStation Move -ohjainta.


title: HMAS Perth (D 38)

text: HMAS Perth (viirinumerot D 38 ja 38) oli Australian kuninkaallisen laivaston vuonna 1965 palvelukseenotettu Perth-luokan ohjushävittäjä.


title: HMAS Perth (D 38)

text: Alus tilattiin Defoe Shipbuilding Companylta Bay Citystä Michiganista Yhdysvalloista ja sen köli laskettiin 21. syyskuuta 1962. Alus laskettiin vesille 26. syyskuuta 1963 kumminaan Australian Yhdysvaltain-lähettilään puoliso Lady Beale ja se otettiin palvelukseen 17. heinäkuuta 1965.


title: HMAS Perth (D 38)

text: Alus oli ensimmäiset kahdeksan kuukautta Yhdysvaltain vesillä koeajoissa ja koulutuksessa. Se lähti 12. helmikuuta 1966 Australiaan ja saapui Perthiin 4. maaliskuuta. Syyskuusta 1967 huhtikuuhun 1968, syyskuusta 1968 huhtikuuhun 1969 ja syyskuusta 1970 huhtikuuhun 1971 alus kuului Vietnamin rannikolla operoivaan Yhdysvaltain 7. laivastoon. Vietnamin sodan aikana alus purjehti kaikkiaan 149 000 merimailia ja käytti kaikkiaan 30 711 viiden tuuman kranaattia. Se oli tulen alla itse viidesti.


title: HMAS Perth (D 38)

text: Alus poistettiin palveluksesta vuonna 1999, ja se upotettiin 2001 sukelluskohteeksi lähelle Albanya.


title: Pellinki-dieetti

text: Pellinki-dieetti on ortopedi ja ravitsemuskirjailija Antti Heikkilän kehittämä ja kotisaarensa mukaan nimeämä vähähiilihydraattisen ruokavalion muunnelma. Pellinki-dieetti perustuu Atkinsin dieettiin, mutta on sitä sallivampi. Se on tarkoitettu laihdutukseen ja elämänlaadun parantamiseen.


title: Pellinki-dieetti

text: Pellinki-dieetillä vältetään sokeria ja tärkkelystä sisältäviä ruokia sekä valmisruokia ja alkoholia. Siinä suositaan proteiinia, rasvaa, vihanneksia, pähkinöitä ja marjoja sekä kotimaisia tuoreita ja jalostamattomia luomutuotteita. Siinä vältetään kovetettuja kasvirasvoja ja margariinia, ja käytetään mieluummin oliiviöljyä, neitsytkookosöljyä ja eläinrasvoja kuten voita. Rypsiöljyä ruokavaliossa ei suositella, sillä se on Antti Heikkilän mukaan ihmiselle haitallista. Ruokaa ei tulisi lämmittää mikroaaltouunissa vaan mieluummin esimerkiksi höyryttämällä.


title: Pellinki-dieetti

text: Pellinki-dieetillä hiilihydraatteja suositellaan nautittavan 40–70 grammaa päivässä, mutta paljon liikuntaa harrastavat voivat syödä niitä 100 g päivässä. Ketoosiin ei ole tarpeen pyrkiä.


title: Pellinki-dieetti

text: Kuopion yliopistosairaalan ja Kuopion yliopiston kliinisen ravitsemustieteen professori Helena Gylling leimasi "Diabetes"-lehden numerossa 10/2004 Antti Heikkilän ravintosuositukset hengenvaarallisiksi. Gyllingin mukaan ortopedi Antti Heikkilän teesit ovat: Syökää voita, margariineissa on vaarallista transrasvaa ja välttäkää hiilihydraatteja. Ravintosuositukset ovat näiden teesien suhteen erilaiset. Ravitsemusterapeutti Liisa Heinonen ja professori Antti Aro perustelevat Diabetes-lehden numerossa 12/2003 negatiivisuuttaan Antti Heikkilän ravintosuosituksille.


title: Ritva Kava

text: Ritva Kava (s. 1944) on suomalainen filosofian tohtori ja taidehistorioitsija. Hän toimi pitkään Harjavallassa sijaitsevan Emil Cedercreutzin museon johtajana, josta tehtävästä jäi eläkkeelle vuonna 2009. Museoneuvoksen arvonimi hänelle myönnettiin vuonna 2011.


title: Ritva Kava

text: Väitöskirjansa "Emil Cedercreutz - Satakunnan eurooppalainen: kuvanveistäjä kotiseutu- ja museomiehenä" Kava teki vuonna 1993. Sitä pidetään Suomen ensimmäisenä museohistoriallisena väitöskirjana.


title: Ritva Kava

text: Vuonna 2008 hän julkaisi Emil Cedercreutzin taiteellista tuotantoa ja elämänvaiheita esittelevän teoksen. Lisäksi Kava on tehnyt muun muassa Porin Saskiat ry:n 50-vuotishistoriikin.


title: Ritva Kava

text: Ritva Kava on myös pitkään kuulunut Harjavallan kaupunginvaltuustoon Keskustan edustajana.


title: HMAS Hobart (D 39)

text: HMAS Hobart (viirinumerot D 39 ja 39) oli Australian kuninkaallisen laivaston vuonna 1965 palvelukseenotettu Perth-luokan ohjushävittäjä.


title: HMAS Hobart (D 39)

text: Alus tilattiin Defoe Shipbuilding Companylta Bay Citystä Michiganista Yhdysvalloista ja sen köli laskettiin 26. lokakuuta 1962. Alus laskettiin vesille 9. tammikuuta 1964 kumminaan Australian Yhdistyneiden kansakuntien edustajan puoliso rouva D. O. Hay ja se otettiin palvelukseen 18. joulukuuta 1965 Bostonin laivastontelakalla.


title: HMAS Hobart (D 39)

text: Alus poistettiin palveluksesta 12. toukokuuta 2000, ja se upotettiin sukelluskohteeksi Yankalillanlahdelle Etelä-Australian rannikolle.


title: Saskiat

text: Saskiat ovat Suomessa toimivia taideyhdistyksiä, joiden tehtävänä on edistää sekä tukea paikallista kuvataidetta. Yhdistysten jäseninä on kuvataiteilijoiden puolisoita ja suurin osa jäsenistöstä on naisia. Nimensä yhdistykset ovat ottaneet alankomaalaisen taiteilijan Rembrandtin puolison Saskian mukaan.


title: Saskiat

text: Suomen ensimmäinen Saskia-yhdistys perustettiin vuonna 1948 Helsinkiiin. Yhdistyksiä on perustettu myös kymmenelle muulle paikkakunnalle; Jyväskylä (1958), Kuopio (1971), Lappeenranta (1981), Oulu (1967), Pori (1959), Tampere (1955), Turku (1955) ja Vaasa (1971). Hämeenlinnan (1957) ja Kotkan (1986) Saskiat ovat lopettaneet toimintansa.


title: Saskiat

text: Helsingin yhdistys käyttää ainoana itsestään nimeä "Saskia", muut monikollista muotoa "Saskiat".


title: HMAS Brisbane (D 41)

text: HMAS Brisbane (viirinumerot D 41 ja 41) oli Australian kuninkaallisen laivaston vuonna 1967 palvelukseenotettu Perth-luokan ohjushävittäjä.


title: HMAS Brisbane (D 41)

text: Alus tilattiin Defoe Shipbuilding Companylta Bay Citystä Michiganista Yhdysvalloista ja sen köli laskettiin 15. helmikuuta 1965. Alus laskettiin vesille 5. toukokuuta 1966 ja se otettiin palvelukseen 16. joulukuuta 1967.


title: HMAS Brisbane (D 41)

text: Alus poistettiin palveluksesta vuonna 2001, ja se upotettiin sukelluskohteeksi.


title: Gainsbourg – tarina legendasta

text: Gainsbourg – tarina legendasta ("Gainsbourg, vie héroïque") on vuonna 2010 ensi-iltansa saanut ranskalainen elämäkertaelokuva, joka on tosipohjainen mutta sisältää myös kuvitteellista aineistoa. Elokuva kertoo muusikko Serge Gainsbourgin elämästä.


title: Gainsbourg – tarina legendasta

text: Elokuva on ranskankielinen, ja sen on ohjannut ja käsikirjoittanut Joann Sfar.


title: Frankfurtin eläintarha

text: Frankfurtin eläintarha () on vuonna 1858 perustettu Saksan Frankfurtissa sijaitseva eläintarha. Siellä on noin 5 000 eläintä, jotka edustavat yli 700 eri lajia.


title: Miksi psykoanalyysia yhä tarvitaan?

text: Miksi psykoanalyysia yhä tarvitaan? () on Elisabeth Roudinescon vuonna 1999 julkaisema teos psykoanalyysista.


title: Aleksi Mustonen

text: Aleksi Mustonen (s. 28. maaliskuuta 1995 Helsinki) on suomalainen jääkiekkoilija, joka pelaa SM-liigajoukkue Pelicansissa. Mustonen on pelipaikaltaan keskushyökkääjä, mutta osaa pelata myös laidassa.


title: Aleksi Mustonen

text: Mustonen on Jokereiden kasvatti. Hän toimi kaudella 2009–2010 vuoden "alaikäisenä" joukkueen C-nuorten kapteenina. Mustonen oli runkosarjassa Jokereiden paras syöttäjä ja toiseksi paras pistemies tehoilla 8+21=29. Hän voitti kauden päätteeksi C-nuorten Suomenmestaruuden. Mustonen kuului Jokereiden kapteenistoon myös B-nuorissa seuraavalla kaudella 2010–2011, tälläkin kertaa vuoden "alaikäisenä". Hän jakoi tehoilla 4+4=8 joukkueen sisäisen pistepörssin voiton kevään 2011 pudotuspeleissä Tommi Finnilän ja Nico Frimanin kanssa. Kauden 2011–2012 päätteeksi Mustonen voitti sekä A-nuorten SM-hopeaa että B-nuorten Suomenmestaruuden.


title: Aleksi Mustonen

text: Kauden 2012–2013 kynnyksellä, syyskuussa 2012 Mustonen teki kaksivuotisen SM-liigasopimuksen Jokereiden kanssa. Hän pelasi harjoituskaudella yhden European Trophy -ottelun, mutta liigadebyyttinsä Mustonen teki 25. syyskuuta 2012 kauden neljännessä ottelussa Saimaan Palloa vastaan. Hän sai siinä jääaikaa 6.22 minuuttia. Kaikkiaan Mustonen pelasi kauden aikana kolme SM-liigaottelua. Suurimmaksi osaksi hänen kautensa eteni kuitenkin lainalla Mestis-joukkue Kiekko-Vantaassa, jossa Mustonen teki 26 runkosarjaottelussa tehot 5+10=15.


title: Aleksi Mustonen

text: Mustonen teki 20. lokakuuta 2012 vierasottelussa Mikkelin Jukureita vastaan joukkueessa historiaa esiinnyttyään vain 17 vuoden, kuuden kuukauden ja 21 päivän ikäisenä Kiekko-Vantaan kapteenina. Hänestä tuli joukkueen kaikkien aikojen nuorin kapteeni Mestis-tasolla, kun Jiri Veistola pelasi lainalla Jokereissa ja varakapteeni Sami Kautto oli loukkaantunut. Kuitenkaan tarkkaa tietolähdettä siitä, että Mustonen olisi koko Mestiksen kaikkien aikojen nuorin kapteeni, ei löydetty hänen ennätyksensä uutisoinnin yhteydessä.


title: Aleksi Mustonen

text: Kaudella 2013–2014 Mustonen pelasi Jokereissa kaksi ET- ja kahdeksan SM-liigaottelua. Hänen kautensa eteni lähinnä taas lainalla Kiekko-Vantaassa. Tammikuussa 2014 Mustonen siirtyi Tampereen Ilvekseen loppukauden ja kaksi seuraavaa kautta yhden vuoden optiolla kestävällä sopimuksella. Hänen lisäkseen joukkue kiinnitti myös loppukaudeksi Jokereista lainalla pelanneen maalivahti Joonas Korpisalon. Jokerit vuorostaan kinnitti loppukaudeksi Ilveksestä lainalla pelanneen puolustaja Niko Peltolan. Mustonen teki Ilveksessä loppukaudella 18 runkosarjaottelussa tehot 1+1=2. Hän teki liigauransa avausmaalin 17. tammikuuta 2014 vieraissa Hämeenlinnan Pallokerhoa vastaan.


title: Aleksi Mustonen

text: Ensimmäisellä kokonaisella SM-liigakaudellaan 2014–2015 Mustonen teki 54 runkosarja- ja kahdessa playoff-ottelussa tehot 10+17=27. Marraskuussa 2015 seura käytti hänen sopimuksessaan olleen option ja teki vuoden mittaisen jatkosopimuksen Mustosen kanssa. Hän oli kaudella 2015–2016 tehoilla 10+14=24 Ilveksen toiseksi paras maalintekijä Joonas Vihkon kanssa sekä joukkueen kolmanneksi paras pistemies. Kaudella 2016–2017 Mustonen teki SM-liigan yhden kauden piste-ennätyksensä tehoilla 12+16=28, joilla hän jakoi joukkueen sisäisen maalipörssin kolmannen sijan Juho Liuksialan kanssa sekä sijoittui sisäisessä pistepörssissä neljänneksi. Mustonen teki liigauransa ensimmäisen playoff-maalin ensimmäisen pudotuspelikierroksen kolmannessa ottelussa 18. maaliskuuta 2017 vieraissa Porin Ässiä vastaan ensimmäisessä jatkoerässä ajassa 64.17. Hänen osumansa vei Ilveksen ottelusarjan 2–1-voittoon ja puolivälieriin ensimmäisen kerran kuuteen vuoteen. Olli Kaski valitsi Mustosen ottelun Alumnien tähtien ykköstähdeksi.


title: Aleksi Mustonen

text: Mustonen siirtyi kaudeksi 2017–2018 kaksivuotisella sopimuksella Pelicansiin.


title: Aleksi Mustonen

text: Mustonen osallistui alle 20-vuotiaiden MM-kilpailuihin vuosina 2014 ja 2015. Ensimmäinen turnaus päättyi maailmanmestaruuteen. Jälkimmäisessä turnauksessa Mustonen toimi Suomen joukkueen varakapteenina ja ensimmäisen ketjun keskushyökkääjänä. Slovakiaa vastaan pelatun alkulohko-ottelun jälkeen MTV:n urheilutoimittaja Kasperi Kunnas kritisoi Mustosen johtamaa kentällistä "Suomen heikoimmaksi lenkiksi".


title: Aleksi Mustonen

text: Mustonen pelasi myös alle 18-vuotiaiden MM-kilpailuissa kaksi kertaa (2012 ja 2013). Hän toimi jälkimmäisessä turnauksessa joukkueensa kapteenina, kun Suomi voitti pronssiottelun Venäjää vastaan. Hän pelasi myös hopeaan päättyneessä Ivan Hlinkan muistoturnauksessa vuonna 2012. Mustonen toimi 16-vuotiaana Suomen alle 17-vuotiaiden maajoukkueen kapteenina, ja hänet valittiin Pohjola-leirin tähdistökentälliseen vuonna 2010.


title: Aleksi Mustonen

text: Mustonen valmistui ylioppilaaksi Mäkelänrinteen lukiosta syksyllä 2014


title: Psykoanalyysin kritiikki

text: Psykoanalyysin kritiikissä psykoanalyyttista oppia on arvosteltu epätieteelliseksi. Psykoanalyyttisen terapian vaikutuksesta on ollut tiedeyhteisössä erilaisia käsityksiä.


title: Psykoanalyysin kritiikki

text: Science-lehden pääkirjoituksessa esitettiin vuonna 2005, että psykoanalyysi on poistunut mielenterveystyön keskiöstä epätieteellisyytensä takia.


title: Psykoanalyysin kritiikki

text: Psykoanalyysiä ovat kritisoineet ankarasti useiden eri tieteiden edustajat.


title: Psykoanalyysin kritiikki

text: Psykologi Martin Seligman kirjoittaa, että viimeisten kolmenkymmenen vuoden aikana psykologiassa on tapahtunut kognitiotieteellinen vallankumous, jonka seurauksena psykoanalyysin tieteellistä perustaa on alettu kyseenalaistamaan.. Lisäksi psykologit Alice Miller ja Joel Kupfersmid ovat kyseenalaistaneet oidipuskompleksin olemassaolon ja tieteellisen perustan. Myös useat muut psykologit ovat esittäneet, että psykoanalyysi kokonaisuudessaan on pseudotiedettä..


title: Psykoanalyysin kritiikki

text: Psykologien lisäksi psykoanalyysiä pseudotieteelliseksi ovat syyttäneet kielitieteilijä Noam Chomsky, evoluutiopsykologi Steven Pinker, biologi Stephen Jay Gould ja nobelisti ja fyysikko Richard Feynmann. Gould huomauttaa että Freud uskoi (nykyään virheelliseksi katsottuun) rekapitulaatioteoriaan ja perusti sille käsityksensä neurooseista.


title: Psykoanalyysin kritiikki

text: Karl Popperia mukaillen psykoanalyysin teorian vaikein ongelma on se, ettei suurin osa sen väittämistä ole todennettavissa (tai epätodennettavissa) tieteellisin menetelmin. Adolf Grünbaumin mukaan psykoanalyysin teoriaa kuvataan Popperin arvostelussa virheellisesti. Grünbaum kuitenkin kirjoittaa, etteivät kliinisten tutkimusten tulokset tue psykoanalyyttisen teorian syyseurausväittämiä.


title: Psykoanalyysin kritiikki

text: B. F. Skinner väitti, ettei Freud käyttänyt psykoanalyysin teoriaansa teoreemien ja testattavien hypoteesin luomiseen, vaan jos teorian ja empiiristen havaintojen välillä oli mitään yhteyttä, yhteys luotiin jälkikäteen muuttamalla teoriaa siten, ettei se enää olisi niin räikeästi ristiriidassa havaintojen kanssa. Skinner myös argumentoi, ettei Freud operationalisoinut ja testannut ajatuksiaan käytöksestä, vaikka ne olivat empiirisesti varmennettavia väittämiä, vaan käytti paljon vertauskuvia ja anekdootteja omasta lapsuudestaan ja muilta ihmisiltä ympäristössään.


title: Psykoanalyysin kritiikki

text: Eräät tutkijat ovat jopa väittäneet Freudin tietoisesti vääristelleen tutkimuksiaan. Toiset ovat esittäneet, että tutkimustiedon väärinkäytön takia psykoanalyysi olisi pseudotiedettä.


title: Psykoanalyysin kritiikki

text: Psykoanalyyttinen teoria perustuu ajatukselle siitä, että vaikeasti käsiteltävät muistot repressoidaan eli painetaan tiedostamattomaan. Psykoanalyysissa nämä repressoidut muistot pyritään palauttamaan tietoisuuteen ja käsittelemään yhdessä terapeutin kanssa. Frankel kuitenkin toteaa, että kliininen näyttö muistojen torjunnasta on olematonta tai heikkoa. Häntä mukaillen nykyaikainen muistitutkimus ei tue psykoanalyysin käsitystä muistin toiminnasta. Frankel tuo myös esille, että monissa psykoanalyysiä puolustavien julkaisujen sisällöissä on havaittavissa metodologisia heikkouksia. Myös Pope on herättänyt keskustelua psykoanalyyttisten tutkimusten menetelmällisistä heikkouksista. Hänen mukaansa on mahdollista, että psykoanalyysissa terapeutti saa potilaassaan aikaan virheellisiä muistikuvia lapsuuden tapahtumista.


title: Psykoanalyysin kritiikki

text: Vuonna 2004 kansainvälinen tutkijaryhmä totesi, että psykoanalyyttisen terapian tulokset ovat heikompia kuin eräiden muiden terapioiden. Toisessa kansainvälisessä meta-analyysissä tarkasteltiin 11 eri tutkimusta. Tutkijat päätyivät tulokseen, että näyttö ei tue pitkäaikaisen psykoanalyyttisen terapian tehokkuutta.


title: Psykoanalyysin kritiikki

text: Monissa muissa tutkimuksissa on kuitenkin saatu näyttöä terapiasuhteen hyödyllisyydestä riippumatta siitä, mihin teoriaan terapia pohjautuu. Terveyden ja hyvinvoinnin laitoksen vuonna 2010 tekemän viiden vuoden vaikuttavuusseurannan mukaan psykoanalyysi on tuloksellinen hoitokeino verrattaessa muihin (esim. lyhytterapioihin).


title: Psykoanalyysin kritiikki

text: Myös psykoterapian vaikuttavuudesta ylipäätään on keskusteltu.


title: Università degli Studi Niccolò Cusano

text: Università degli Studi Niccolò Cusano (Nicolaus Cusanus yksityisyliopisto) perustettiin 2006. Yliopistossa on 4 tiedekuntaa. Nykyisin yliopistossa on ja yli 10.107 opiskelijaa. Yliopiston motto on "Mens ingenii verbum". Yliopisto perusti Stephen Bandecchi.


title: Università degli Studi Niccolò Cusano

text: Unicusano tarjoaa laajan valikoiman astetta 6 koulua (nimeltään "tiedekuntaa").


Kilpa- ja huippu-urheilun tutkimuskeskus KIHU on Jyväskylässä sijaitseva huippu-urheilun monitieteinen palveluorganisaatio, joka edistää suomalaista kilpa- ja huippu-urheilun soveltavaa tutkimusta ja parantaa sen hyväksikäyttöä käytännön valmennuksessa. KIHU kantaa päävastuun huippu-urheilulle tärkeiden tutkimus-, kehitys- ja tietopalvelutehtävien hoitamisessa ja koordinoinnista yhteistyössä urheilun lajiliitojen, Suomen Olympiakomitean ja Suomen Paralympiakomitean kanssa.


Kilpa- ja huippu-urheilun tutkimuskeskus KIHU perustettiin keväällä 1990 Liikunnan ja kansanterveyden edistämissäätiöön itsenäiseksi yksiköksi. Perustamista tukivat Jyväskylän yliopisto, opetusministeriö ja Suomen Olympiakomitea. KIHUn toiminta-ajatukseksi valittiin kilpa- ja huippu-urheilun tutkimus ja sen soveltaminen käytännön valmennus- ja koulutustoimintaan ja siten KIHUn tehtäväksi määriteltiin omalta osaltaan suomalaisen huippu-urheilun tulevaisuuden turvaaminen.


title: Kilpa- ja huippu-urheilun tutkimuskeskus KIHU

text: Toimintansa KIHU aloitti 1.1.1991 veikkausvoittovaroista saadun toiminta-avustuksen turvin. Avustuksella KIHUun palkattiin määräaikaisiin virkoihin neljä vanhempaa ja kaksi nuorempaa tutkijaa, kolme tutkimusassistenttia sekä neljä muuta työntekijää. Jatkossa määräaikainen henkilöstö on muun rahoituksen turvin kasvanut. Vuosikertomuksen 2011 mukaan toimintakaudella 2011 KIHUn palveluksessa osa- tai kokoaikaisena oli yhteensä 41 henkilöä.